Terkait isu video tular, Amelina minta henti ‘petik’ namanya
Oleh HANISAH SELAMAT

18 November 2022, 5:13 pm
PETALING JAYA – Ratu Dangdut Amelina berharap semua pihak berhenti daripada mengaitkan namanya dengan dengan video tular keganasan rumah tangga membabitkan seorang lelaki yang didakwa sebagai bekas suaminya.
Kata ibu tunggal anak enam itu, siapa pun identiti pelaku dalam video tersebut, indivitu itu tiada kena mengena dengan kehidupannya sekarang. Dia juga meminta orang ramai memberi ruang kepada polis menjalankan siasatan.
“Sejujurnya saya enggan komen kerana hal itu tiada kaitan pun dengan saya tetapi apabila nama ‘dipetik’ saya cuma boleh cakap kalau video tersebut sudah sampai ke pihak berkuasa, biarkan mereka siasat.
“Sama ada hasil siasatan nanti tunjukkan itu bekas suami saya atau bukan, saya tetap enggan campur tangan. Semua perkara lampau sudah saya buang, saya dan anak-anak ada kehidupan baharu.
“Minta tolong kepada semua pihak fahami perasaan kami. Saya minta maaf, bukan tiada empati tetapi apabila nama disebut-sebut secara tidak langsung bagai menggamit memori lampau,” katanya kepada Kosmo! Online.
Ditanya sama ada sudah melihat video dimaksudkan, penyanyi Semakin Rindu Semakin Asyik itu bertegas, sejak dari dahulu lagi dia pasti mengelak untuk mendengar atau menonton berita berkaitan keganasan rumah tangga.

Akui penyanyi yang selesa disapa Along itu, pengalaman pahit dilalui suatu masa lalu mengambil masa agak panjang untuk dihapuskan, sekali gus membolehkannya mampu berdiri kembali bersama semangat baharu.
“Saya memang elakkan untuk baca atau tengok berita pasal keganasan lebih-lebih lagi terhadap wanita dan kanak-kanak. Saya boleh ketakutan. Jadi saya tak tengok lagi video yang dikatakan tular itu.
“Sejak pagi tadi pun sudah ada orang sampaikan pasal isu ini tetapi saya ambil pendekatan untuk tidak masuk campur. Itu lebih bagus,” katanya lagi.
Sejak semalam, tular dalam media sosial satu video seorang lelaki mengheret dan memukul seorang wanita yang dipercayai isterinya sehingga mangsa kelihatan tidak berdaya.
Lebih membuatkan netizen geram adalah tindakan ganas itu dilakukan di hadapan seorang kanak-kanak perempuan serta seorang wanita yang didakwa pembantu rumah.
Malah menerusi perincian dalam hantaran semula beberapa laman, pelaku tidak berbaju dalam video berkenaan didakwa sebagai bekas suami penyanyi dangdut terkenal iaitu Amelina atau nama penuhnya Norazlina Amir Sharipuddin, 48.
Terdahulu, penyanyi Asyik itu kemas menyimpan keadaan rumahtangganya hinggalah pada 2020 mendedahkan status sebagai janda iaitu selepas empat tahun bercerai dengan bekas suami, Reduan Mahamood, sejak 29 Jun 2016.
Mereka berkahwin pada 26 April 1999 dan Amelina pernah mengakui nekad ‘angkat kaki’ selepas 17 tahun mendirikan rumah tangga. – KOSMO! ONLINE


Empat lelaki berkomplot kongsi isteri dihukum penjara
Oleh KOSMO!

18 November 2022, 4:36 pm
SINGAPURA – Empat lelaki yang memperkosa isteri rakan masing-masing demi memenuhi fantasi perkongsian isteri, telah dijatuhi hukuman penjara pada Rabu lalu, lapor saluran televisyen Channel News Asia.
Semua mangsa dirogol selepas mereka khayal kerana diberi dadah.
Identiti tertuduh tidak didedahkan ekoran perintah mahkamah bagi melindungi identiti mangsa. Mereka adalah sebahagian daripada tujuh lelaki yang terlibat dalam kes rogol bersiri dan kongsi isteri.
Tertuduh yang hanya dikenali sebagai K, 44, dijatuhi hukuman penjara 22 tahun dan 20 sebatan. Dia telah berkahwin, tidak mempunyai anak dan bekerja dalam sektor perniagaan ketika melakukan  serangan seksual  itu.
L, 53, dihukum penjara 13 tahun dan enam bulan. Dia merupakan seorang pengurus pembangunan perniagaan, dan pada masa itu telah berkahwin dan mempunyai tiga anak.
M, 45, dijatuhi hukuman penjara 20 tahun dan 20 sebatan. Dia merupakan seorang pengarah syarikat dan mempunyai tiga anak dengan bekas isteri iaitu mangsa kejadian.

N, 37, dihukum penjara 18 tahun dan 20 sebatan. Dia adalah seorang penghantar makanan pada masa itu dan berstatus bujang.
Hakim, Cang Khang Chau berkata, jenayah mereka adalah ‘salah satu kes serangan seksual yang paling kejam pernah dihadapkan ke mahkamah ini’.
Dalam kes tersebut, tertuduh memberi dadah kepada isteri-isteri mereka dan bersubahat dengan orang lain untuk merogol mangsa. Akibatnya, mangsa mendapat kehamilan tidak diingini dan mengalami penyakit kelamin.
Menurut Chau, jenayah itu berlaku selama lebih satu dekad sejak 2010 dan memanggilnya sebagai ‘kempen berpanjangan yang melibatkan ramai mangsa’.
Rakan subahat utama dalam kes tersebut ialah J, 41, yang mempunyai empat anak bersama isterinya. Perbicaraan J belum selesai.
Isteri J telah diperkosa beberapa kali dalam tempoh tujuh tahun oleh lelaki berbeza semasa dia tidak sedarkan diri, ditutup matanya dan diberi dadah. Kes itu terbongkar apabila mangsa menemui imej dirinya berbogel dalam mesej perbuatan  telefon suaminya.
Keempat-empat tertuduh mengaku bersalah bulan lalu atas dua pertuduhan iaitu bersubahat merogol dengan pelbagai pertuduhan lain yang diambil kira. Mereka berjanji secara dalam talian pada 2010 di forum Sammyboy dan platform-platform  lain untuk berkongsi isteri.
J cuba meminta isterinya melakukan hubungan seks secara bertiga tetapi ditolak. Dia kemudian memberi mangsa dadah supaya lelaki lain dapat memperkosanya.
K memperkosa isteri J, sebelum menawarkan isterinya sendiri untuk diperkosa. L memperkosa isteri J selepas mangsa khayal. L kemudian penyuruh P memperkosa isterinya tetapi gagal kerana mengalami lemah syahwat.
M merogol isteri J pada 2010. Dia kemudian menjemput bekas isterinya ke rumah atas urusan hubungan, sebelum J memberinya dadah dan memperkosanya. N yang bujang pula memperkosa isteri J antara 2007 dan 2008.
Seramai tujuh orang lelaki terlibat dalam siri kes ini iaitu J, K, L, M, N, O dan P. Perbicaraan kes terhadap J dan O masih belum selesai. – Agensi


‘Suka atau tidak, kita kena keluar mengundi’
Oleh FLORINA DERIS

18 November 2022, 5:15 pm
PETALING JAYA – Pengguna Twitter hari ini membuat gerakan menggesa rakyat Malaysia keluar mengundi demi memastikan kestabilan politik agar segala masalah berkaitan kos sara hidup dapat ditangani.
Seorang pengguna Twitter, @syazwnr menerusi hantarannya berkata, suka atau tidak dengan politik mereka tetap perlu keluar mengundi esok kerana ia berkaitan dengan kehidupan.
“Isu gaji rendah, pengangkutan awam yang tidak efisien, masalah kos sara hidup dan pendidikan tercicir. Semua ini hanya mampu diubah oleh sebuah pentadbiran yang baik dan penuh akauntabiliti,” katanya.
Tambahnya, jika sudah berasa selesa dan berasa serba lengkap dengan kehidupan peribadi pada masa sekarang sekalipun, bagaimana agaknya pula dengan nasib jiran, anak, cucu, komuniti dan generasi seterusnya?
“Sebagai seorang yang sudah berkhidmat lebih daripada lapan tahun menjadi sukarelawan, saya ingin menekankan undi anda adalah penting. Pilihlah calon yang benar-benar mampu membantu mengubah nasib rakyat dan tolak ketepi isu perkauman kerana kesusahan tidak mengira bangsa.
“Saya teringat beberapa perkongsian di Twitter, seorang penerima berasa sangat bersyukur mendapat barangan asas seperti lampin bayi, dan sabun budak meskipun tidak berjenama.

“Jangan lupa suasana sewaktu banjir besar melanda yang mencecah hingga paras atap. Tatkala lebih daripada 100, 000 rakyat terkapai-kapai memohon pertolongan,” kata pemilik akaun Twitter berkenaan.
Hantaran yang berjaya meraih sebanyak 3,834 ciapan semula dan 2,836 tanda suka setakat ini itu seterusnya mengundang pelbagai reaksi daripada para netizen di laman media sosial berkenaan.
“Setuju. Saya tidak mampu untuk tidak mengundi. Kos hidup yang meningkat memang sudah ada impak besar kepada perbelanjaan bulanan dan simpanan yang berkurangan,” ciap seorang netizen.
“Hendak keluar mengundi tetapi, jumlah duit dalam akaun bank saya hanya ada RM11 saja. Kereta pula bermasalah dan lokasi tempat mengundi pula melebihi 50KM,” ciap seorang pengguna lain di Twitter. – KOSMO! ONLINE


Polis NS terima 45 laporan berkaitan PRU15
Oleh AFIFI HAFIZ MOHD NOR

18 November 2022, 4:37 pm
SEREMBAN – Polis Negeri Sembilan menerima 45 laporan berkaitan Pilihan Raya Umum ke-15 (PRU15) dari 5 November sehingga semalam.
Menurut Ketua Polis Negeri Sembilan, Deputi Komisioner Polis (DCP) Ahmad Dzaffir Mohd. Yussof, daripada jumlah terkumpul itu, sebanyak 18 kertas siasatan telah dibuka dan dua individu telah ditangkap.
“Pada 17 November 2022, sebanyak sembilan laporan polis telah diterima dengan dua kertas siasatan baru dibuka.
“Ini menjadikan laporan polis terkumpul sepanjang tempoh mulai 05 November Hingga 17 November 2022 adalah sebanyak 45 laporan polis berkaitan PRU15,” katanya.
Tambahnya, bagi memastikan setiap kempen atau ceramah yang dijalankan mematuhi undang-undang yang telah ditetapkan Polis kontinjen Negeri Sembilan juga telah membuat pemantauan di setiap kempen atau ceramah yang diadakan.
“Pada 17 November 2022, sebanyak 91 ceramah dan 76 kempen berpermit telah diadakan oleh parti-parti yang bertanding.

“Ini menjadikan jumlah keseluruhan kempen atau ceramah yang diadakan bagi tempoh 05 November hingga 17 November 2022 adalah sebanyak 1646,” tambahnya.
Jelasnya, beliau menasihatkan kepada calon yang bertanding mahupun masyarakat agar sentiasa menghormati dan mematuhi lunas undang- undang yang telah ditetapkan sepanjang PRU15 ini berlangsung.
“Elakkan daripada membuat sebarang provokasi dan perkara-perkara yang boleh menimbulkan insiden yang tidak diingini yang mana sekaligus boleh mengugatkan keselamatan dan ketenteraman awam,” katanya – KOSMO! ONLINE


Wanita ‘dihambat’ guna penyapu, gara-gara ingin menolong
Oleh KOSMO!

18 November 2022, 4:50 pm
PETALING JAYA – Gelagat seorang wanita dimarahi dan ‘dihambat’ oleh seorang nenek walaupun niat asalnya hanya sekadar ingin membantu, meraih perhatian netizen.
Video yang dimuat naik oleh wanita terbabit yang dikenali, @nshzly_ telah tular sejak semalam dan dipercayai berlaku di kawasan Sungai Udang, Melaka.
Di dalam video berkenaan, kelihatan nenek itu marah dan mengangkat menyapunya seakan mengusir wanita tersebut daripada datang menghampiri.
“Saya berhenti cuma nak tolong nenek itu sebab kesian dan nak bagi buah jambu serta wang belanja sedikit. Tetapi saya tidak tahu nenek itu ‘sakit’, ibu saya pun baru beritahu saya,” ujar @nshzly_ .
Sehingga kini video yang dimuat naik semalam di akaun TikTok wanita itu, telah mendapat 5.4 juta tontonan, 404,200 tanda suka dan 5382 perkongsian.
Tinjauan Kosmo! di ruangan komen mendapati ramai netizen memuji tindakan murni wanita itu namun lebih terhibur melihat tindakan nenek berkenaan.

“Mungkin nenek itu tengah fobia dengan YB yang tengah berkempen,” komen salah seorang netizen.
“Lokasi ini mesti dekat Sungai Udang, Melaka, memang biasanya nampak nenek itu sapu-sapu daun kering, kebanyakan orang disitu tahu yang nenek itu ‘sakit’,” komen netizen yang lain pula. – KOSMO! ONLINE


PRU15: Poster Shahidan bertanding BN cubaan keliru pengundi
Oleh SYED AZLAN SAYED HIZAR

18 November 2022, 5:29 pm
ARAU – Satu laporan polis dibuat berhubung cubaan mensabotaj poster kempen bagi mengelirukan pengundi Datuk Seri Shahidan Kassim di Parlimen Arau di sini pada petang ini.
Wakil calon kepada Shahidan, Mohd. Faizal Mohd. Arif berkata, beliau menerima satu pesanan menerusi aplikasi WhatsApp pada pukul 9.12 pagi tadi memaklumkan beberapa risalah atau poster tersebar luas di kawasan Parlimen Arau.
“Risalah dan poster tersebut memaparkan gambar Shahidan kononnya akan bertanding atas tiket Barisan Nasional (BN) di kerusi P.003 Parlimen Arau.
“Dalam risalah dan poster tersebut juga ada perkataan mengandungi kata-kata marilah mengundi BN,” katanya ketika ditemui pemberita di sini hari ini.
Mohd. Faizal turut diiringi beberapa peguam kepada Shahidan membuat laporan polis tersebut kira-kira pukul 3.05 petang di Balai Polis Arau di sini.
Menurut Mohd. Faizal, beliau yakin dan percaya bahawa risalah itu tidak benar serta menimbulkan kekeliruan dan kekacauan kepada rakyat kerana Shahidan bertanding atas tiket Perikatan Nasional (PN) pada Pilihan Raya Umum ke-15 (PRU15).

“Saya mengesyaki tindakan jahat serta fitnah ini didalangi oleh musuh politik Shahidan bagi tujuan mensabotaj dan mengaburi pandangan rakyat dengan niat jahat.
“Tujuan laporan polis ini dibuat adalah untuk menafikan penglibatan Shahidan dengan risalah palsu ini dan meminta pihak berkuasa menyiasat perkara ini mengikut perundangan sedia ada,” jelasnya.
Sementara itu, Ketua Polis Daerah Arau, Superintendan Ahmad Mohsin Md. Rodi berkata, beliau mengesahkan menerima laporan tersebut dan siasatan lanjut akan dijalankan. – KOSMO! ONLINE


PRU15: Tiga beradik dari KL tidur di PPS sebelum buang undi
Oleh ROHANA ISMAIL

18 November 2022, 4:16 pm
RANTAU PANJANG – Tiga beradik dari Kuala Lumpur yang merupakan pengundi luar bagi Parlimen Rantau Panjang sanggup tidur di pusat pemindahan sementara (PPS) di Sekolah Kebangsaan (SK) Kubang Kual malam tadi untuk mengundi pada Pilihan Raya Umum ke-15 (PRU15).
Nurul Syahirah Mohd. Aris,25, Nurul Syazwani, 23, dan Nurul Nusuha, 20, yang bekerja di ibu negara tiada pilihan lain apabila rumah keluarga mereka di Kubang Kual di sini masih digenangi air.
Nurul Nusuha berkata, dia bersama dua kakaknya dan saudara mereka, Siti Aisyah Zuhariman, 26, menaiki sebuah kereta dan menempuh perjalanan selama 12 jam termasuk kesesakan lalu lintas untuk pulang, namun tiada tempat tinggal apabila tiba di kampung.
“Keluarga kami sudah berada di PPS itu sejak enam hari lalu. Kami tiada pilihan lain dan perlu bermalam di PPS bersama mereka.
“Kami merancang untuk kembali ke ibu negara pada hari Ahad ini. Meskipun menempuh pelbagai dugaan, kami tiga beradik tetap akan menunaikan tanggungjawab sebagai rakyat Malaysia pada PRU15,” katanya ketika ditemui pemberita di PPS SK Kubang Kual hari ini.
Sebelum itu, Pasukan Gerakan Am (PGA) dengan kerjasama Pasukan Bomba dan Penyelamat, Angkatan Pertahanan Awam Malaysia (APM) dan Jabatan Sukarelawan Malaysia (Rela) telah menjalankan gotong-royong di sekolah tersebut.

Sementara itu, Siti Aisyah berkata, meskipun tinggal di PPS, itu tidak menjadi halangan buatnya untuk keluar mengundi esok.
Menurutnya, secara kebetulan, pusat mengundi buatnya adalah sekolah tersebut yang juga merupakan PPS menempatkan mangsa banjir.
“Saya akan keluar awal pagi untuk mengundi di bangunan sebelah. Selepas mengundi, kami akan pulang untuk bersihkan rumah memandangkan banjir sudah semakin surut,” katanya. – KOSMO! ONLINE


KLK sesak lebih 30 kilometer, warga kota balik mengundi
Oleh KOSMO!

18 November 2022, 4:17 pm
PETALING JAYA – Keadaan trafik di lebuh-lebuh raya utama di Lembah Klang terutamanya menghala keluar dari ibu kota masih lagi sesak dan perlahan di beberapa kawasan.
Menerusi perkongsian di laman Facebook Lembaga Lebuh Raya Pantai Timur (LPT), aliran trafik di Lebuh Raya Kuala Lumpur Karak (KLK) sesak lebih 30 kilometer (km) bermula dari Plaza Tol Gombak sehingga ke Lentang.
“Trafik sesak dan perlahan sepanjang 29.7 kilometer dari Jalan Lingkaran Tengah Dua (MRR2) bercantum di Plaza Tol Gombak sehingga KM44.5 berhampiran Lentang.
“Turut dilaporkan sesak dan perlahan kira-kira 2.7 km dari KM49.8 hingga KM 52.5 (Bukit Tinggi ke Lentang),”ujarnya.
LPT berkata, trafik juga perlahan kira-kira 500 meter sebelum Plaza Tol Karak arah ke Kuantan berikutan pertambahan kenderaan.
Sementara itu, mengikut laporan di Twitter @llmtrafik, trafik turut dilaporkan perlahan dan sesak di beberapa kawasan di Lebuh Raya Utara-Selatan arah utara.

“Trafik perlahan berhampiran hentian rehat dan rawat (R&R) Ulu Bernam ke Behrang; sebelum keluar Plaza Tol Behrang; Behrang ke Slim River dan sebelum keluar Plaza Tol Slim River.
“Turut perlahan dari Slim River ke Sungkai; selepas Sungkai ke Bidor; sebelum keluar Plaza Tol Behrang dan R&R Tapah ke Gopeng,”ujarnya.
Sementara itu, bagi arah selatan pula, trafik perlahan di kawasan Senawang ke Pedas Linggi, Hentian Rehat Pedas Linggi ke Simpang Ampat dan Restoran Jejantas Ayer Keroh ke Persimpangan Ayer Keroh.-KOSMO! ONLINE


PRU15: Lebih sejuta rakyat Pahang dijangka keluar mengundi
Oleh NORHAFIZAN ZULKIFLI

18 November 2022, 4:19 pm
KUANTAN – Dianggarkan seramai 1.12 juta rakyat di negeri ini bakal melaksanakan tanggungjawab mereka untuk keluar mengundi pada Pilihan Raya Umum ke-15 (PRU15) yang akan berlangsung esok.
Pengarah SPR Pahang, Datuk Zamree Hamli berkata, sebanyak 522 pusat mengundi biasa membabitkan 2,023 saluran telah ditetapkan.
“Proses pengundian pada Sabtu ini bermula pada pukul 8 hingga 6 petang kecuali di beberapa kawasan pedalaman.
“Seramai 18,558 petugas ditempatkan di pusat mengundi biasa yang diketuai 14 Pegawai Pengurus SPR setiap Parlimen,” katanya ketika melakukan tinjauan petugas SPR yang melakukan persiapan awal di Sekolah Kebangsaan (SK) Bukit Setongkol.
Dalam pada itu katanya, SK Bukit Setongkol merupakan antara pusat pengundian yang mempunyai 12 saluran mengundi.
“Selain menggunakan bangunan dan dewan sekolah, dua khemah turut dibuka di pekarangan sekolah bagi menampung pertambahan pengundi,”katanya.

Sementara itu, Zamree turut menasihatkan pengundi membuat semakan awal melalui aplikasi MySPR Semak bagi memudahkan urusan.
“Melalui semakan itu, pengundi akan mendapat maklumat lokasi pusat mengundi biasa dan mengetahui saluran ditetapkan.
“Selain itu, pengundi diharap dapat mengikuti masa yang diberikan iaitu mengikut masa untuk mengelak berlaku kesesakan di pusat mengundi,”ujarnya. – KOSMO! ONLINE


Fitnah: Tuan Ibrahim saman Rafizi
Oleh KOSMO!

18 November 2022, 4:05 pm
PETALING JAYA – Tuan Ibrahim Tuan Man telah memfailkan saman ke atas Rafizi Ramli selepas Timbalan Presiden PKR itu tidak membuat permohonan maaf seperti dituntut Timbalan Presiden Pas tersebut.
Tuan Ibrahim berkata, Writ Saman dan Pernyataan Tuntutan berkenaan difailkan pada pukul 4 petang semalam.
“Saya telah menghantar Notis Tuntutan pada 10 November lalu tetapi Rafizi tidak memohon maaf dan menarik balik kenyataan yang dibuatnya dalam tempoh tujuh hari.
“Saman itu telah diterima mahkamah dan peguam saya akan menyampaikannya kepada Rafizi. Saya berharap dia berani berdepan dengan proses mahkamah dan bukan hanya berkokok melaungkan fitnah di media sosial dan pentas ceramah,” katanya dalam satu hantaran di akaun Twitter miliknya hari ini. – KOSMO! ONLINE


APM sedia 15 trak bawa mangsa banjir ke pusat pengundian esok
Oleh MOHD YUNUS YAKKUB

18 November 2022, 4:00 pm
SHAH ALAM – Angkatan Pertahanan Malaysia (APM) Selangor bersedia dengan 15 buah trak bagi berdepan sebarang kemungkinan bagi membawa penduduk yang terkesan banjir bagi menunaikan tanggungjawab mengundi pada Pilihan Raya Umum ke-15 (PRU15), esok.
Pengarah APM negeri, Penolong Pesuruhjaya Pertahanan Awam Mulliadi Al-Hamdi Ladin berkata, pihaknya bagaimanapun setakat ini belum menerima sebarang permohonan daripada Suruhanjaya Pilihan Raya (SPR).
Katanya, pihaknya tidak mempunyai sebarang masalah dalam membantu proses demokrasi negara itu.
“Kita mampu menyediakan kira-kira 15 buah trak sekiranya paras air masih tinggi di lokaliti tertentu dalam membawa mangsa banjir untuk mengundi.
“Sekiranya surut, mungkin kenderaan pacuan empat roda juga boleh digunakan bagi tujuan sama,” katanya ketika dihubungi Kosmo! hari ini.
Beliau yang juga Ketua Sekretariat Jawatankuasa Pengurusan Bencana Selangor menjelaskan antara lokasi banjir yang diberikan penekanan adalah di daerah Klang, Petaling, Hulu Langat dan Kuala Langat.

Dalam pada itu, berdasarkan data Sekretariat Jawatankuasa Pengurusan Bencana negeri setakat pukul 12 tengah hari tadi menunjukkan terdapat seramai 1,204 mangsa banjir melibatkan 312 buah keluarga ditempatkan di 21 pusat pemindahan sementara yang dibuka di Selangor. -KOSMO!ONLINE


Prasarana tawar tambang percuma bagi semua perkhidmatan rel, bas esok
Oleh KOSMO!

18 November 2022, 3:55 pm
PETALING JAYA – Pengguna perkhidmatan rel dan bas di bawah kendalian syarikat Prasarana Malaysia Berhad (Prasarana) akan menikmati tambang percuma esok sempena Pilihan Raya Umum ke-15 (PRU15).
Prasarana dalam satu kenyataan berkata, tambang percuma ini meliputi perkhidmatan Rapid KL, Rapid Penang dan Rapid Kuantan yang merangkumi LRT, MRT, Monorel, BRT atau bas henti-henti.
Menurut Prasarana, inisiatif tersebut adalah sebagai langkah bagi memudahkan rakyat Malaysia keluar mengundi demi menjalankan tanggungjawab dan hak sebagai rakyat.
“Bagi pengguna My50 boleh menggunakan pas seperti biasa. Pengguna kad Touch ‘n Go pula boleh meggunakan kad tanpa sebarang caj.
“Untuk pengguna token, pengguna perlu ke mana-mana pejabat khidmat pelanggan di stesen LRT, MRT, Monorel dan BRT untuk mendapatkan token khas perjalanan sehala,”katanya dalam satu kenyataan di sini hari ini.
Mengulas lanjut Prasarana memaklumkan, bagi perkhidmatan Rapid Bus di Kuala Lumpur, Pulau Pinang dan Kuantan (termasuk bas perantara MRT), pengguna tidak perlu menyentuh kad di mesin pengimbas apabila menaiki ataupun turun daripada bas.

Untuk maklumat lanjut, sila rujuk laman-laman media sosial kami serta laman web https://myrapid.com.my.
Para pengguna juga digalakkan untuk memuat turun aplikasi PULSE di Google Play dan App Store untuk maklumat terkini serta bagi merancang perjalanan.-KOSMO! ONLINE


Ribut petir landa Pantai Timur, barat Semenanjung
Oleh SITI A'ISYAH SUKAIMI

18 November 2022, 4:12 pm
PETALING JAYA – Ribut petir dilaporkan di kawasan pantai Kelantan dan Terengganu selain negeri-negeri pantai barat Semenanjung menerusi ramalan cuaca signifikan esok sehingga 25 November ini.
Ketua Pengarah Jabatan Meteorologi Malaysia (MetMalaysia), Muhammad Helmi Abdullah berkata, berdasarkan analisis model-model cuaca, penumpuan angin di kawasan pantai Kelantan dan Terengganu dijangka berlaku sehingga 19 November.
Katanya, sehubungan itu, keadaan ini berpotensi menghasilkan kejadian ribut petir berserta hujan lebat dan angin kencang.
“Selain itu mulai 21 November hingga 24 November, penumpuan angin dijangka berlaku di Selat Melaka.
“Keadaan ini berpotensi menyebabkan pembentukan garis badai yang membawa bersama ribut petir, hujan lebat dan angin kencang di negeri-negeri pantai barat Semenanjung terutama pada sebelah pagi,” katanya dalam kenyataan pada Facebook hari ini.
Justeru, katanya orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih. – KOSMO! ONLINE


Cuaca baik di beberapa negeri menjelang hari mengundi
Oleh KOSMO!

18 November 2022, 4:05 pm
PETALING JAYA – Jabatan Meteorologi (MetMalaysia) meramalkan cuaca baik pada sebelah pagi di beberapa negeri, menjelang Pilihan Raya Umum ke-15 (PRU15), esok.
MetMalaysia menerusi kenyataan yang dikeluarkan memaklumkan tiada hujan diramalkan pada sebelah pagi di Perlis, Kedah, Pahang, Kuala Lumpur dan Putrajaya.
Sementara itu di Melaka pula diramalkan mengalami cuaca baik pada waktu pagi dan petang.
MetMalaysia meramalkan berlakunya ribut petir dan hujan pada sebelah petang di beberapa negeri di Pantai Timur iaitu Pahang, Terengganu dan Kelantan, serta negeri di sebelah utara iaitu Perak, Perlis, Kedah dan Pulau Pinang.
Turut mengalami ribut petir pada sebelah petang melibatkan beberapa kawasan di Selangor, Negeri Sembilan dan Johor.
Bagi Sarawak, cuaca diramalkan baik pada sebelah pagi esok, namun dijangka berlaku ribut petir dan hujan di beberapa kawasan melibatkan Kuching, Serian, Samarahan, Sri Aman, Sibu, Mukah, Kapit, Bintulu, Miri dan Limbang pada sebelah petang.

Di Sabah, empat kawasan diramalkan mengalami hujan serta ribut petir pada waktu pagi dan petang iaitu di Kudat, Pedalaman, Pantai Barat dan Sandakan manakala Labuan hujan di sebelah petang.
Menerusi kenyataan itu juga, suhu seluruh negara diramal sekitar 24 darjah Celcius dan maksimum 33 darjah Celcius sepanjang hari esok. – KOSMO! ONLINE


Wani Kayrie, Irfan Haris teruja pertama kali buang undi
Oleh LIA OTHMAN

18 November 2022, 3:59 pm
PETALING JAYA – Penyanyi Wani Kayrie dan Irfan Haris meluahkan rasa teruja bakal menjalankan tanggungjawab sebagai pengundi buat pertama kali pada Pilihan Raya Umum Ke-15 (PRU-15), esok.
Irfan, 20, berkata, dia seorang yang berminat mengikuti perkembangan politik semasa dan sentiasa mengambil peduli apa yang berlaku kepada negara.
“Saya teruja untuk keluar mengundi buat pertama kali. Saya berharap rakan-rakan seusia saya akan jalankan tanggungjawab ini.
“Meskipun masih muda saya ambil tahu tentang perkembangan politik negara kerana bagi saya perkara itu penting untuk masa depan kita. Mana tahu saya juga terlibat dengan politik satu hari nanti,” ujarnya.
Dalam pada itu, Irfan yang bakal mengundi di Johor Bahru itu berkata, dia akan menggunakan laman sosialnya untuk mengajak pengikut keluar melaksanakan tanggungjawab tersebut.
Sementara itu, Wani Kayrie, 22, mengakui tidak sabar untuk keluar mengundi meskipun belum memutuskan calon pemimpin yang akan menjadi pilihannya.

Kata Wani, biarpun tidak terlalu mengikuti secara mendalam, namun dia tetap belajar dan mengambil tahu tentang calon-calon pemimpin yang bertanding.
“Sudah tentu teruja dan dalam masa sama gemuruh. Sebenarnya saya bukan jenis yang mengikuti secara mendalam.
“Saya lebih suka jadi seorang yang neutral. Cuma saya ambil tahu dan belajar tentang pemimpin-pemimpin muda dan apa manifesto mereka.
“Selain itu saya rasa seronok dengan kemeriahan dan bahang PRU15 ini sebab semua rakyat nampak teruja, ramai yang balik kampung untuk mengundi,” ujarnya yang bakal membuang undi di Petaling Jaya, Selangor. – KOSMO! ONLINE


Hakim Danish perit sebelum bergelar juara ATC
Oleh MUHAMMAD RIDUAN MOHD HANAFIAH

18 November 2022, 4:00 pm
SEPANG – Bapa Hakim Danish, Ramli Ibrahim mengakui pernah dihimpit masalah kewangan yang agak meruncing dalam memastikan anaknya itu kekal memburu impian, namun segalanya seakan berbayar selepas dia menjadi pelumba Malaysia pertama berjaya dinobatkan sebagai juara Asia Talent Cup (ATC) 2022.
Menurutnya, mereka bukan keluarga yang senang dan apabila sekadar meraih pendapatan hasil pekerjaan sebagai mekanik dengan membaiki motosikal di Terengganu untuk menghantar Danish berlumba.
Katanya, hasil pemberian motosikal dari seorang rakannya menjadi permulaan kepada Danish yang menceburi sukan permotoran ‘pocket bike’ pada usia 7 tahun.
Melihat bakat Danish selepas terus melakar kemenangan setiap kali turun berlumba, Ramli mencuba nasib menghantar anaknya itu pada sesi ujian untuk menyertai pasukan ZK Racing sebelum muncul juara dalam saingan SIC MiniGP pada 2020.
“Perkara paling sedih dan perit pernah saya lalui adalah ketika ingin membawa Danish menyertai perlumbaan. Saya bukan orang senang, malah duit kemenangan yang Danish peroleh pada perlumbaan digunakan untuk makan dan minum.
“Nak pergi berlumba duit tak ada itu perkara paling perit. Saya pinjam duit abang dan adik untuk pergi berlumba. Kalau kita pergi berdua cukup-cukup untuk makan saja. kalau Danish dapat duit dari hasil kemenangan baru dapat tampung perlumbaan berikutnya,” katanya ketika ditemui di KLIA kelmarin.

Ramli turut berharap kejayaan anaknya itu dapat memberi inspirasi kepada ibu bapa di luar sana untuk terus menyokong bakat anak-anak masing-masing.
Danish mencipta sejarah apabila menjadi pelumba pertama Malaysia yang merangkul gelaran juara keseluruhan Asia Talent Cup bagi musim 2022.
Pelumba berusia 15 tahun itu untuk mengesahkan kejuaraannya musim ini sejurus unggul mengumpul keseluruhan 187 mata untuk mengatasi pelumba Jepun, Shinya Ezawa yang mengutip 177 mata. – KOSMO! ONLINE


Suasana suram, tiada ‘gelombang biru’ di WTCKL
Oleh MOHD RIDZAUDDIN ROSLAN dan MARLIA ZAKARIA

19 November 2022, 11:54 pm
KUALA LUMPUR – Suasana di Pusat Dagangan Dunia Kuala Lumpur (WTCKL) digambar seakan-akan suram malam ini selepas tiada sebarang ‘gelombang biru’ dilihat di sini seperti kebiasaan Pilihan Raya Umum (PRU) sebelum ini.
Berdasarkan tinjauan Kosmo!, hanya segelintir penyokong berada WTCKL bagi menantikan pengumuman Pengerusi Barisan Nasional (BN), Datuk Seri Ahmad Zahid Hamidi yang dijangka diadakan malam ini selepas pengiraan undi selesai.
Suasana sama turut dirasai di Menara Datuk Onn di mana hanya petugas media dan beberapa penyokong BN dilihat berada di sini.
Difahamkan, Ahmad Zahid telah memanggil pemimpin-pemimpin UMNO serta parti komponen lain untuk berada di WTCKL sebelum pengumuman dibuat.
Setakat ini, beberapa pemimpin dilaporkan tiba di WTCKL antaranya Pengarah Komunikasi Barisan Nasional (BN), Datuk Seri Dr. Shamsul Anuar Nasarah, Naib Presiden UMNO, Datuk Seri Mohamed Khaleed Nordin dan Ahli Majlis Kerja Tertinggi UMNO, Datuk Seri Ahmad Shabery Cheek. – KOSMO! ONLINE


Igauan buruk benar-benar terjadi – Annuar
Oleh NUR HUDA MUSA

19 November 2022, 11:42 pm
PETALING JAYA – Bekas Ahli Parlimen Ketereh, Tan Sri Annuar Musa meluahkan rasa dukacita dengan keputusan Pilihan Raya Umum Ke-15 (PRU15) malam ini.
Biarpun keputusan rasmi bagi keseluruhan Parlimen belum diumumkan beliau menggambarkan bahawa Barisan Nasional (BN) sudah tewas pada PRU kali ini.
“Akhirnya igauan buruk yang saya gambarkan selama ini dan minta dielakkan benar-benar terjadi. Dukacita teramat sangat.
“Perpecahan menjadikan kamu lemah dan hilang kekuatan. Kami anjurkan muafakat, kami dilabel tidak setia.
“Kami minta jangan berpecah, kami yang menerima padah,” katanya dalam satu hantaran di Facebook beliau tadi.
Susulan itu, Annuar meminta pucuk pimpinan parti menjelaskan ke mana hala tuju selepas PRU15 ini.

“Kini, ke mana kita nak dibawa? Mahu menjalin jajaran yang kita tolak? Mahu melanggar keputusan Perhimpunan Agung UMNO dan parti sekali lagi?
“Undurlah, cukuplah kebinasaan ini dan dengar suara rakyat serta fahami kehendak rakyat. Jangan sombong,” katanya. – KOSMO! ONLINE


PRU15: [RASMI] Hishammuddin kekal menang di Sembrong
Oleh HARRITH HISHAM

19 November 2022, 11:27 pm
PETALING JAYA – Datuk Seri Hishammuddin Tun Hussein berjaya mempertahankan kerusi Parlimen Sembrong pada Pilihan Raya Umum ke-15 (PRU15).
Menurut keputusan rasmi, beliau yang juga penyandang Parlimen itu meraih sebanyak 22,572 undi menewaskan pencabarnya daripada Pakatan Harapan (PH), Hasni Abas (11,692) dan Perikatan Nasional (PN), Joe Aziz iaitu 6,666.
Terdahulu, pada PRU14, Hishammuddin memenangi Parlimen Sembrong dengan majoriti 6,662 undi menewaskan Onn Abu Bakar yang mewakili Parti Keadilan Rakyat (PKR). – KOSMO! ONLINE


PRU15: [RASMI] Ka Siong pertahan di Ayer Hitam
Oleh SITI A'ISYAH SUKAIMI

19 November 2022, 11:32 pm
PETALING JAYA – Barisan Nasional (BN) mempertahan Parlimen Ayer Hitam apabila calonnya menang kerusi itu dengan majoriti sebanyak 2,963 undi.
Calon BN Ayer Hitam, Datuk Wee Ka Siong secara rasmi memenangi kerusi Parlimen itu dengan 18,911 undi.
Beliau menewaskan pencabarnya calon Pakatan Harapan, Sheikh Omar Bagharib Ali dan calon Perikatan Nasional, Muhammad Syafiq A. Aziz. – KOSMO! ONLINE


PRU15: [RASMI] GPS kuasai separuh Parlimen di Sarawak
Oleh KOSMO!

19 November 2022, 11:20 pm
PETALING JAYA – Gabungan Parti Sarawak (GPS) terus mendominasi negeri itu apabila memenangi 50 peratus daripada kerusi Parlimen yang dipertandingkan pada Pilihan Raya Umum ke-15 (PRU15) setakat malam ini.
Keputusan rasmi yang dikeluarkan Suruhanjaya Pilihan Raya (SPR) pada pukul 11 malam ini menyaksikan GPS menguasai Lawas, Hulu Rajang, Kanowit, Mukah, Ingan, Sarikie dan Tanjong Manis.
Parti itu turut menguasai kerusi Parlimen Betong, Lubok Antu, Sri Aman, Batang Sadong, Serian, Puncak Borneo dan Kota Samarahan.
Parti DAP pula mengusai tiga kerusi iaitu Mas Gading, Stapin dan Bandar Kuching.
Perikatan Nasional (PN) dan Parti Bangsa Malaysia (PBM) masing-masing memang satu kerusi di Saratok dan Julau. – KOSMO! ONLINE


PRU15: [RASMI] Ku Li tumbang di Gua Musang selepas 55 tahun
Oleh AIMUNI TUAN LAH

19 November 2022, 11:21 pm
GUA MUSANG – Penyandang Kerusi Parlimen Gua Musang selama lebih 10 penggal, Tengku Razaleigh Hamzah atau Ku Li tewas tipis kepada calon Perikatan Nasional (PN), Mohd. Azizi Abu Naim yang memperoleh majoriti sebanyak 163 undi.
Tengku Razaleigh sebelum ini meneraju Parlimen Gua Musang selama 55 tahun yang merupakan kubu kuat Barisan Nasional (BN).
Mohd. Azizi yang merupakan Ketua Bahagian Parti Pribumi Bersatu Malaysia (Bersatu) Gua Musang bertanding menggunakan logo Pas menang dengan 21, 826 undian manakala Tengku Razaleigh memperoleh 21,663 undi.- KOSMO! ONLINE


PRU15: [RASMI] Mahdzir Khalid akur kalah di Padang Terap
Oleh NURUL IZZATI ZAINI

19 November 2022, 11:37 pm
PETALING JAYA – Datuk Seri Mahdzir Khalid terpaksa akur apabila tewas kepada calon Perikatan Nasional (PN), Nurul Amin Hamid bagi kerusi Parlimen Padang Terap.
Mempunyai majoriti sebanyak 10,959 undian, Nurul Amin merampas kerusi tersebut daripada Mahdzir yang merupakan penyandang Parlimen itu.
Pertembungan itu menyaksikan calon Pakatan Harapan (PH), Muaz Abdullah yang mendapat sebanyak 2,702 undian dan calon Pejuang, Razali Lebai Salleh (452 undian). – KOSMO! ONLINE


PRU15: [RASMI] Takiyuddin menang di Kota Bharu
Oleh MUHAMMAD AYMAN GHAFFA

19 November 2022, 11:38 pm
KOTA BHARU – Calon Perikatan Nasional, Datuk Seri Takiyuddin Hassan mempertahankan kerusi Parlimen Kota Bharu apabila menang dengan majoriti 22,613 undi.
Takiyuddin memperoleh sebanyak 41,869 memewaskan pencabarnya daripada Pakatan Harapan, Dr. Hafidzah Mustakim yang memperoleh 19,256 undi dan calon Barisan Nasional, Datuk Seri Rosmadi Ismail dengan 16,168 undi.
Calon Gerakan Tanah Air, Prof. Datuk Dr. Che Musa Che Omar mendapat 528 undi, Tan Boon Kian @ Andy Tan daripada Parti Rakyat Malaysia dengan 107 undi dan calon bebas, Izat Bukhary memperoleh 91 undi.
Sebanyak 721 undi ditolak dan 68.45 peratus pengundi keluar membuang undi bagi Parlimen Kota Bharu hari ini.- KOSMO! ONLINE


PRU15: [RASMI] BN tawan Simpang Renggam
Oleh ADNAN IBRAHIM

19 November 2022, 11:12 pm
Kluang – Calon Barisan Nasional (BN), Datuk Seri Ir. Hasni Mohammed berjaya merampas kerusi Parlimen Simpang Renggam dengan memperolehi sebanyak 18,312 undi.
Dengan jumlah itu, Hasni yang juga Pengerusi BN Johor menang dengan majoriti 1,821 undi menewaskan calon Pakatan Harapan (PH) yang juga penyandang kerusi Parlimen Simpang, Maszlee Malik yang memperoleh 16,491 undi.
Dua lagi calon iaitu Mohd Fazrul Kamat daripada Perikatan Nasional (PN) memperoleh sebanyak 9,077 undi manakala Kamal Kusmin daripada Gerakan Tanah Air mendapat 251 undi
Keputusan diumumkan Pegawai Pengurus Suruhanjaya Pilihan Raya (SPR) Simpang Renggam, Abdul Hakim Abd. Manap pada pukul 10.30 malam ini.-KOSMO! ONLINE


PRU15: Pas umum PN menang bentuk kerajaan
Oleh KOSMO!

19 November 2022, 11:48 pm
PETALING JAYA – Perikatan Nasional (PN) mengumumkan gabungan politik itu telah memenangi Pilihan Raya Umum Ke-15 (PRU15) dan berjaya membentuk Kerajaan Persekutuan.
Presiden Pas, Tan Sri Abdul Hadi Awang berkata, PN yakin telah berjaya untuk membentuk Kerajaan Persekutuan berdasarkan keputusan awal yang diperoleh pihaknya malam ini.
“Saya mewakili kepimpinan parti mengucapkan terima kasih kepada seluruh rakyat Malaysia yang memberi kepercayaan kepada Pas dan PN untuk mentadbir negara sekali lagi.
“Kami akan berusaha sedaya upaya melaksanakan tawaran-tawaran yang telah dijanjikan. Insya-Allah kami akan bincang dengan rakan-rakan PN dalam membentuk Kabinet dan kerajaan yang kita terajui,” katanya pada satu sidang media malam ini. – KOSMO! ONLINE


PRU15: [RASMI] Muhyiddin menang besar di Pagoh
Oleh AMREE AHMAD

19 November 2022, 10:52 pm
MUAR – Pengerusi Perikatan Nasional (PN), Tan Sri Muhyiddin Yassin berjaya mengekalkan kedudukannya di Parlimen Pagoh apabila menang besar dengan memperoleh majoriti sebanyak 10,007 undi pada Pilihan Raya Umum Ke-15 (PRU-15).
Muhyiddin yang juga penyandang kerusi parlimen itu memenangi sebanyak 24,986 undi.
Beliau menewaskan pencabar daripada Barisan Nasional (BN), Datuk Seri Razali Ibrahim (14,426 undi) dan calon Pakatan Harapan, Iskandar Shah (14,979 undi).-KOSMO! ONLINE


PRU15: [RASMI] Ali Biju pertahan Saratok
Oleh HARRITH HISHAM

19 November 2022, 10:34 pm
PETALING JAYA – Keputusan rasmi menyaksikan calon Perikatan Nasional (PN), Datuk Ali Biju berjaya mempertahankan kerusi Parlimen Saratok.
Menurusi keputusan rasmi Suruhanjaya Pilihan Raya (SPR), calon PN itu memperoleh sebanyak 19,223 undi dengan majoriti sebanyak 8,826.
Dalam pada itu, pencabarnya iaitu calon Gabungan Parti Sarawak, Giendam Jonathan Tait meraih sebanyak 10,397 undi manakala calon Pakatan Harapan, Ibil Jaya mencatat 1,221 undi.
Parlimen tersebut merekodkan sebanyak 69.26 peratus pemilih keluar mengundi bersamaan dengan 30,841 pengundi. – KOSMO! ONLINE


PRU15: [TIDAK RASMI] BN pertahan Jelebu
Oleh AHMAD SHAHERMAN SHAMSURI

19 November 2022, 10:34 pm
JELEBU – Keputusan tidak rasmi Parlimen Jelebu terus memberi kelebihan kepada calon Barisan Nasional (BN), Datuk Seri Jalaluddin Alias, 59, apabila beliau menang dengan majoriti 8,178 undi.
Sehingga pukul 9.30 malam, beliau meraih 21,895 undi mengatasi Datuk Zulkefly Omar dari Pakatan Harapan (13,717 undi), Zaharuddin Baba Samion dari Perikatan Nasional (9,617 undi) dan Ahmad Fakhri Abu Samah dari Pejuang (266 undi).-KOSMO! ONLINE


PRU15: [RASMI] Ahmad Fadhli menang besar di Pasir Mas
Oleh ROHANA ISMAIL

19 November 2022, 11:07 pm
PASIR MAS – Calon Perikatan Nasional (PN), Ahmad Fadhli Shaary menang besar di Parlimen Pasir Mas dengan majoriti 30,717 undi sekali gus mempertahankan kerusi yang dimenanginya pada Pilihan Raya Umum-14 (PRU14) yang lalu.
Keputusan rasmi menunjukkan Ahmad Fadhli Shaary memperoleh 44,444 undi diikuti calon Barisan Nasional, Datuk Ab. Ghani Harun dengan 13,727 undi, Datuk Husam Musa (Pakatan Harapan) sebanyak 6,439 undian manakala Nasrul Ali Hasan Abdul Latif (Gerakan Tanah Air) dengan 543 undi.
Ahmad Fadhli memperoleh majoriti 30, 717 undi denga 69.96 peratus keluar mengundi daripada 65,153 pengundi keseluruhan.- KOSMO! ONLINE


PRU15: [TIDAK RASMI] Amirudin dahului Parlimen Gombak, diikuti Azmin
Oleh NUZULSHAM SHAMSUDDIN

19 November 2022, 10:28 pm
PETALING JAYA – Keputusan tidak rasmi menyaksikan calon Pakatan Harapan (PH) yang juga Menteri Besar Selangor, Datuk Seri Amirudin Shari meninggalkan pencabarnya iaitu Datuk Seri Mohamed Azmin Ali yang mewakili Perikatan Nasional (PN).
Setakat pukul 10 malam ini, Amiruddin dilihat berjaya meraih sebanyak 44,500 undi berbanding Mohamed Azmin 30,960 undi sempena Pilihan Raya Umum ke-15 (PRU15).
Sementara itu calon Barisan Nasional (BN) Datuk Megat Zulkarnain Omardin meraih 16,761 undi.
Secara keseluruhan jumlah pengundi berdaftar di Parlimen Gombak P.098 adalah seramai 206,744. – KOSMO! ONLINE


PRU15: [RASMI] Lando kalah besar di Tanjong Karang
Oleh NURUL IZZATI ZAINI

19 November 2022, 11:10 pm
PETALING JAYA – Calon Gerakan Tanah Air (GTA), Azlan Sani Zawawi atau Lando kalah besar kepada calon Perikatan Nasional (PN), Zulkafperi Hanapi bagi merebut kerusi Parlimen Tanjong Karang pada Pilihan Raya Umum ke-15 (PRU15).
Ia berikutan Zulkafperi memenangi sebanyak 18,054 undian manakala Lando pula mendapat 3,557 undi sahaja.
Peratus keluar mengundi di kawasan itu adalah 82.33 peratus atau 51,205 pengundi.
Pertembungan di kerusi parlimen itu menyaksikan pertembungan lima penjuru antara Barisan Nasional (BN), Ikatan Demokratik Malaysia (MUDA), PN, GTA dan Bebas.- KOSMO! ONLINE


PRU15: [RASMI] Syed Saddiq pertahan di Muar
Oleh HARRITH HISHAM

19 November 2022, 11:05 pm
PETALING JAYA – Presiden Parti Ikatan Demokratik Malaysia (Muda), Syed Saddiq Syed Abdul Rahman mempertahankan kerusi Parlimen Muar pada Pilihan Raya Umum ke-15 (PRU15).
Menurut keputusan rasmi yang dikeluarkan, beliau yang juga penyandang Parlimen itu meraih sebanyak 19,961 undi meninggalkan pencabarnya daripada Barisan Nasional (BN), Mohd. Helmy Abd. Latif (18,616) dan calon Perikatan Nasional (PN), Abdullah Husin iaitu 14,581.
Pada PRU-14, Syed Saddiq yang bertanding atas tiket Pakatan Harapan (PH) menewaskan Datuk Seri Razali Ibrahim (BN) dan Abdul Aziz Talib (Pas) dengan majoriti sebanyak 6,953 undi. – KOSMO! ONLINE


PN dominasi empat daripada lima DUN di Padang Besar
Oleh SYED AZLAN SAYED HIZAR

19 November 2022, 10:27 pm
PADANG BESAR – Perikatan Nasional (PN) mendominasi empat daripada lima Dewan Undangan Negeri (DUN) dalam Parlimen Padang Besar sehingga pukul 10 malam ini.
Di DUN Titi Tinggi PN mendahului dengan 378 undi di depan BN (92), PH (22), Bebas (6), Pejuang (5) dan Warisan (2).
Di DUN Beseri, PN mencatatkan undi 359 di depan BN yang mencatatkan 225 manakala PH 125 undi dan Warisan mendapat tujuh undi.
Bagi DUN Chuping, BN mendahului dengan mencatatkan 332 undi, PN (319) dan PH (125).
Di DUN Mata Ayer, PN meraih undian sebanyak 472 undi berbanding BN (262) manakala PH (78)
DUN Santan pula menunjukkan PN terus mendominasi undi sebanyak 527 undi manakala BN mendapat 318 undi dan PH pula mencatatkan 148 undi. – KOSMO! ONLINE


PRU15: [TIDAK RASMI] Tok Mat dahului di Parlimen Rembau
Oleh KOSMO!

19 November 2022, 10:22 pm
PETALING JAYA – Calon Barisan Nasional (BN) kerusi Parlimen Rembau, Datuk Seri Mohamad Hasan atau lebih dikenali sebagai Tok Mat dijangka bakal menerajui Parlimen itu apabila mendahului jumlah undian setakat pukul 10.12 malam ini.
Keputusan tidak rasmi setakat ini menunjukkan Tok Mat memperoleh sebanyak 6,827 undi.
Tok Mat diikuti calon Pakatan Harapan (PH), Jufitri Joha yang memperoleh sebanyak 2,956 undi.
Jumlah undian yang dikira setakat ini ialah sebanyak 12,319 undi manakala pengundi berdaftar di kawasan itu sebanyak 133,555 orang. – KOSMO! ONLINE


PRU15: [RASMI] Maszlee tewas dengan Hasni di Simpang Renggam
Oleh NURUL IZZATI ZAINI

19 November 2022, 10:46 pm
PETALING JAYA – Calon Pakatan Harapan (PH), Maszlee Malik tewas kepada calon Barisan Nasional (BN), Datuk Hasni Mohammad bagi kerusi Parlimen Simpang Renggam pada Pilihan Raya Umum ke-15 (PRU15).
Ia berikutan Maszlee Malik memperoleh sebanyak 16,491 di belakang Hasni yang mendapat majoriti dengan 1,821 undian.
Peratus keluar mengundi adalah 74.6 peratus bersamaan dengan 44,131 pengundi.
Pertembungan di kerusi parlimen itu menyaksikan pertembungan empat penjuru antara BN, PH, Perikatan Nasional dan Pejuang.- KOSMO! ONLINE


PRU15: [RASMI] Azalina pertahan Pengerang bagi penggal kelima
Oleh KOSMO!

19 November 2022, 10:22 pm
KOTA TINGGI – Calon Barisan Nasional (BN), Datuk Seri Azalina Othman Said berjaya mempertahankan kerusi Parlimen Pengerang untuk penggal kelima apabila meraih sebanyak 21,738 undi.
Beliau menang dengan majoriti 5,010 undi.
Calon Perikatan Nasional (PN), Fairulnizar Rahmat mendapat sebanyak 16,728 undi, manakala calon Pakatan Harapan (PH), Datuk Che Zakaria Mohd Salleh mendapat 3,374 undi.
Kemenangan Azalina diumumkan Pegawai Pengurus Pilihan Raya Parlimen Pengerang, Fizwan Mohd. Rashidi pada pukul 10.05 di Dewan Bandaran, Bandar Penawar di sini.-KOSMO! ONLINE


PRU15: [TIDAK RASMI] Asyraf Wajdi di Gerik, dikejar dua pencabar
Oleh AZMI NORDIN

19 November 2022, 10:13 pm
PETALING JAYA – Keputusan tidak rasmi menyaksikan calon Barisan Nasional (BN), Datuk Dr Asyraf Wajdi Dusuki ketika ini mendahului, namun dilihat sengit dalam pertembungan tiga penjuru di Parlimen Gerik.
Setakat pukul 9.28 malam ini, dia yang juga Ketua Pergerakan Pemuda UMNO dilihat berjaya meraih undian sebanyak 1,630 berbanding calon Pakatan Harapan (PH) Ahmad Tarmizi Mohd Jam (1,419) diikuti calon Perikatan Nasional (PN) Fathul Huzir Ayob (1,037) Sempena Pilihan Raya Umum ke-15 (PRU15).
Secara keseluruhan, jumlah pengundi berdaftar di Parlimen Gerik P054 seramai 47,565.
Sebelum ini, kerusi Parlimen itu kosong selepas penyandangnya, Datuk Hasbullah Osman daripada BN meninggal dunia pada 2020. – KOSMO! ONLINE.


PRU15: [TIDAK RASMI] Peluang Lim Guan Eng pertahan kerusi Bagan cerah
Oleh KOSMO!

19 November 2022, 10:07 pm
PETALING JAYA – Peluang Calon Pakatan Harapan, Lim Guan Eng mempertahankan kerusi Parlimen Bagan nampaknya cerah apabila mendahului dengan 40,267 undi setakat pukul 9.40 malam ini.
Guan Eng meninggalkan pencabar lain dengan calon Perikatan Nasional, Alan Oh setakat ini memperoleh 5,116 undi, calon Barisan Nasional Tan Chuan Hong memperoleh 4,235 undi.
Sebanyak 50,750 undi telah dikira berbanding 89,447 pengundi berdaftar di kawasan itu. – KOSMO! ONLINE


PRU15: [TIDAK RASMI] Anwar pintas Peja di Parlimen Tambun
Oleh SITI A'ISYAH SUKAIMI

19 November 2022, 10:05 pm
IPOH – Calon Pakatan Harapan (PH), Datuk Seri Anwar Ibrahim memintas Datuk Seri Ahmad Faizal Azumu daripada Perikatan Nasional (PN) dengan majoriti sebanyak 629 undi.
Pengerusi PH itu mendapat sebanyak 9,180 undi manakala Ahmad Faizal pula 8,551 undi.
Dalam masa sama, Datuk Aminuddin Md. Hanafiah (Barisan Nasional) mendapat 5,050 undi manakala Abdul Rahim Tahir (Pejuang) dengan 176 undi setakat pukul 9.56 malam ini. – KOSMO! ONLINE


PRU15: [TIDAK RASMI] BN dahului di Parlimen Tanjung Malim
Oleh AHMAD SHAHERMAN SHAMSURI

19 November 2022, 9:55 pm
IPOH – Calon Barisan Nasional (BN), Datuk Dr. Mah Hang Soon mendahului calon-calon lain di kerusi Parlimen Tanjung Malim dengan 719 undi.
Hang Soon meninggalkan lima pencabarnya, masing-masing daripada Perikatan Nasional (PN), Pakatan Harapan (PH), Gerakan Tanah Air (GTA) dan dua calon Bebas setakat pukul 9 malam ini. – KOSMO! ONLINE


PRU15: [TIDAK RASMI] Radzi Jidin dahului di Putrajaya
Oleh MOHD. HUSNI MOHD. NOOR

19 November 2022, 10:09 pm
PUTRAJAYA – Keputusan tidak rasmi menyaksikan calon Perikatan Nasional (PN), Datuk Dr. Radzi Jidin mendahului di Parlimen Putrajaya dengan majoriti sebanyak 1,071 undi, setakat pukul 10 malam.
Radzi memperoleh sebanyak 5,987 undi meninggalkan calon Barisan Nasional (BN), Datuk Seri Tengku Adnan Tengku Mansor sebanyak 4,916 undi.
Ia diikuti calon Pakatan Harapan (PH), Dr. Noraishah Mydin Abdul Aziz (2,259), Datuk Mohd. Rosli Ramli daripada Gerakan Tanah Air (338) dan dua calon Bebas iaitu Samsudin Mohamad Rahim (12) dan Lim Fice Bee (3).-KOSMO! ONLINE


PRU15: Remaja kecewa nama disenarai sudah mengundi
Oleh MOHAMAD FAIZAL HASHIM

19 November 2022, 10:05 pm
JOHOR BAHRU – Seorang remaja berusia 18 tahun berputih mata apabila tidak dapat mengundi setelah namanya tersenarai sebagai individu yang sudah selesai mengundi di pusat mengundi di Sekolah Kebangsaan (SK) Bukit Mutiara, di sini hari ini.
Pelajar tingkatan enam, Nur Masyitah Mohd. Ridhwan itu berkata, perkara itu diketahui ketika dia membuat semakan namanya di kaunter Suruhanjaya Pilihan Raya (SPR) di pusat mengundi tersebut.
Nur Masyitah berkata, dia tidak berdepan masalah itu ketika mengundi buat pertama kali pada Pilihan Raya Negeri (PRN) Johor, Mac lalu.
“Kejadian itu hanya disedari ketika saya berada di saluran 10 di pusat mengundi berkenaan kira-kira pukul 2 petang.
“Pegawai SPR itu memaklumkan nama saya telah disenaraikan dalam nama individu yang sudah selesai mengundi sedangkan saya baru tiba untuk mengundi. Saya khuatir ada pihak yang menyalahgunakan butiran atau identiti saya,” katanya kepada pemberita hari ini.
Nur Masyitah berkata, keluarganya difahamkan perkara sama juga menimpa beberapa pengundi di pusat mengundi berkenaan.

Sehubungan itu, dia tampil membuat laporan polis di Balai Polis Bandar Dato’ Onn, di sini supaya pihak polis menjalankan siasatan lanjut berhubung perkara itu-KOSMO! ONLINE


PRU15 : [TIDAK RASMI] Tuan Ibrahim selesa di Kubang Kerian
Oleh ROSALWANI CHE SOH

19 November 2022, 10:18 pm
KOTA BHARU – Calon Perikatan Nasional, Datuk Seri Tuan Ibrahim Tuan Man selesa mendahului pencabarnya, Datuk Nurul Amal Mohd. Fauzi daripada Barisan Nasional dengan majoriti 17,064 undi.
Tuan Ibrahim ketika ini memperoleh 22,846 undi manakala Nurul Amal dengan 5,782 undi.
Calon Pakatan Harapan, Prof Dr. Wan Ahmad Kamil Abdullah pula mendapat 4,300 dan Mohamad Rizal Razali daripada Gerakan Tanah Air dengan 281 undian.
Setakat pukul 10.04 malam, sebanyak 80 peti undi daripada 197 peti undi selesai dikira. – KOSMO! ONLINE


PRU15: [TIDAK RASMI] Mahathir dijangka tewas kepada Armishah Siraj
Oleh NURUL IZZATI ZAINI

19 November 2022, 10:18 pm
PETALING JAYA – Calon Gerakan Tanah Air (GTA), Tun Dr. Mahathir Mohamad dijangka tewas apabila hanya menerima 222 undian bagi Parlimen Langkawi pada Pilihan Raya Umum ke-15 (PRU15).
Ini berikutan calon Barisan Nasional (BN), Datuk Armishah Siraj mendahului sebanyak 1,693 undi setakat pukul 8.30 malam tadi.
Jumlah pengundi yang berdaftar di kawasan itu adalah sebanyak 66,777 yang mana kiraan jumlah undi tidak rasmi bersamaan 3,584 undi.
Ia diikuti calon Perikatan Nasional, Mohd Suhaimi Abdullah (1,400 undi), calon Pakatan Harapan, Zabidi Yahya (269 undi), calon Gerakan Tanah Air, Mahathir Mohamad (222) dan calon BEBAS, Abdul Kadir (0). – KOSMO! ONLINE


PRU15: [TIDAK RASMI] PH dahului 54 kerusi Parlimen
Oleh HARRITH HISHAM

19 November 2022, 9:55 pm
PETALING JAYA – Keputusan terkini Pilihan Raya Umum ke-15 (PRU) menyaksikan Pakatan Harapan (PH) mendahului dengan 54 kerusi Parlimen setakat pukul 9.40 malam ini.
Ia diikuti dengan Perikatan Nasional (PN) sebanyak 36 kerusi, Gabungan Parti Sarawak (21), Barisan Nasional (20) dan Warisan iaitu satu kerusi.
Walau bagaimanapun setakat ini, keputusan rasmi di laman web Suruhanjaya Pilihan Raya (SPR) menunjukkan Gabungan Parti Sarawak (GPS) mendahului lima kerusi di Sarawak.
Hari ini, seramai 20,853,681 pengundi menunaikan tanggungjawab sebagai pemilih di 8,958 Pusat Mengundi bagi menentukan parti yang akan membentuk kerajaan baharu. – KOSMO! ONLINE


PRU 15: [TIDAK RASMI] Azlan ketinggalan di DUN Bintong
Oleh NORLIDA AKMAR IDROS

19 November 2022, 9:36 pm
KANGAR – Penyandang kerusi Dewan Undangan Negeri (DUN) Bintong, Datuk Seri Azlan Man ketinggalan dengan calon Perikatan Nasional (PN), Fakhrul Anwar Ismail setakat pukul 9.15 malam ini.
Azlan yang juga Pengerusi Barisan Nasional (BN) negeri memperoleh 249 undi berbanding 301 yang diperoleh Fakhrul Anwar.
Ia diikuti Azhari Ahmad dari Pakatan Harapan (PH) sebanyak 96 undi, Shazwan Suban (Pejuang) sebanyak 22 undi, Datuk Hashim Suboh (bebas) sebanyak 12 undi dan Mohamad Khair Mohd. Noor (Warisan) sebanyak enam undi. – KOSMO! ONLINE


PRU15: [TIDAK RASMI] Wee Ka Siong dahului di Ayer Hitam
Oleh KOSMO!

19 November 2022, 9:46 pm
PETALING JAYA – Calon Barisan Nasional (BN), Datuk Seri Wee Ka Siong di Parlimen Ayer Hitam mendahului dengan 11,537 undi setakat pukul 8.30 malam tadi.
Jumlah pengundi yang berdaftar di kawasan itu adalah seramai 61,041 yang mana kiraan jumlah undi tidak rasmi sebanyak 27,589.
Ia diikuti calon Pakatan Harapan, Sheikh Omar Bagharib Ali dan Muhammad Syafiq A. Aziz daripada Perikatan Nasional, . – KOSMO! ONLINE


PRU15: (TIDAK RASMI) Takiyuddin sedang atasi Rosmadi di Kota Bharu
Oleh MUSTAQIM MOHAMED

19 November 2022, 9:44 pm
KOTA BHARU – Penyandang kerusi Parlimen Kota Bharu, Datuk Seri Takiyuddin Hassan terus selesa berada di depan dengan kiraan undi sebanyak 5,654 undi mengatasi calon Barisan Nasional, Datuk Seri Rosmadi Ismail.
Setakat pukul 9.15 malam, Rosmadi memperoleh 2,084 undi manakala, calon Pakatan Harapan, Dr. Hafidzah Mustakim sebanyak 2,247 undi dan calon Gerakan Tanah Air, Prof. Datuk Dr. Che Musa Che Omar mendapat 62 undi. – KOSMO! ONLINE


PRU15: [RASMI] Ahmad Johnie menang di Parlimen Ingan
Oleh KOSMO!

19 November 2022, 9:33 pm
PETALING JAYA – Calon Gabungan Parti Sarawak (GPS) Ahmad Johnie Zawawi menang di kerusi Parlimen Ingai pada Pilihan Raya Umum ke-15 (PRU15).
Ahmad Johnie memenangi kerusi berkenaan dengan majoriti 14,662 undi meninggalkan pencabarnya Hud Andri dari Pakatan Harapan (PH) yang hanya mengumpul undi 1,162. – KOSMO! ONLINE


PRU15: [TIDAK RASMI] Nik Muhammad Zawawi jauh tinggalkan pencabar di Pasir Puteh
Oleh TOREK SULONG

19 November 2022, 9:30 pm
PASIR PUTEH – Calon Perikatan Nasional (PN) Parlimen Pasir Puteh, Datuk Dr. Nik Muhammad Zawawi Salleh mendahului calon lain dengan majoriti sebanyak 8,989 setakat pukul 9 malam.
Nik Muhammad Zawawi setakat ini memperoleh 16,037 undian diikuti calon Barisan Nasional, Datuk Zawawi Othman dengan 6,991 undi, Muhammmad Husain daripada Pakatan Harapan sebanyak 1,248 undi dan calon Gerakan Tanah Air, Wan Marzudi Wan Omar dengan 105 undian.
Setakat ini, sebanyak 68 peti undi daripada 203 selesai dikira. – KOSMO! ONLINE


PRU15: [TIDAK RASMI] Asyraf Wajdi mendahului di Parlimen Gerik
Oleh ASLIZA MUSA

19 November 2022, 9:39 pm
IPOH – Calon Barisan Nasional (BN), Datuk Dr. Asyraf Wajdi Dusuki mendahului di Parlimen Gerik dengan 1,630 undi.
Ketua Pergerakan Pemuda UMNO itu meninggalkan pencabarnya daripada Pakatan Harapan (PH), Ahmad Tarmizi Mohd. Jam dengan 1,419 undi dan calon Perikatan Nasional (PN), Fathul Huzir Ayob dengan 1,037 undi.- KOSMO! ONLINE


[RASMI] Wakil GPS Hanifah menang di Parlimen Mukah
Oleh KOSMO!

19 November 2022, 9:26 pm
PETALING JAYA – Calon Gabungan Parti Sarawak (GPS), Datuk Hanifah Hajar Taib memenangi kerusi Parlimen Mukah apabila mendapat sebanyak 21,733 undi pada Pilihan Raya Umum ke-15 (PRU15).
Hanifah memenangi kerusi itu dengan majoriti sebanyak 15,686 undi menewaskan pencabarnya Abdul Jalil Bujang daripada Pakatan Harapan (PH) yang hanya memperoleh 6,047 undi. – KOSMO ONLINE


PRU15: [TIDAK RASMI] Mohd. Khairuddin jauh ketinggalan di Kuala Nerus
Oleh MOHD AZLI ADLAN

19 November 2022, 9:49 pm
KUALA NERUS – Calon Perikatan Nasional (PN), Datuk Dr. Alias Razak selesa mendahului tiga calon lain dengan majoriti 12,956 undi di Parlimen Kuala Nerus.
Setakat pukul 9.27 malam ini dan selepas 83 daripada184 peti undi dikira, beliau kini memperoleh sebanyak 25,156 undi.
Calon Barisan Nasional (BN) Datuk Mohd. Khairuddin Aman Razali pula mendapat 12,100 undi diikuti Datuk Seri Suhaimi Hashim (Pakatan Harapan) dengan 1,613 undi manakala Azaha Wahid (Parti Pejuang Tanah Air) pula 120 undi.
Pusat Penjumlahan Undi Rasmi Parlimen Kuala Nerus bagi Pilihan Raya Umum Ke-15 (PRU15) dijalankan di Pejabat Tanah dan Daerah Kuala Nerus di sini. – KOSMO! ONLINE


[TIDAK RASMI] PRU15: Muhyiddin hampir kuasai Pagoh
Oleh KOSMO!

19 November 2022, 9:39 pm
SUBANG – Calon Perikatan Nasional (PN), Tan Sri Muhyiddin Yassin kini mendahului carta undian di Parlimen Pagoh meninggalkan dua calon yang lain dengan 9,363 undi.
Kerusi Parlimen Pagoh memperlihatkan Muhyiddin bertanding bersama calon Barisan Nasional, Datuk Seri Razali Ibrahim serta calon Pakatan Harapan, Iskandar Shah Abd Rahman pada Pilihan Raya Umum ke-15 (PRU15). – KOSMO! ONLINE


PRU15: [TIDAK RASMI] KJ sengit dahului calon lain di Sungai Buloh
Oleh AZMI NORDIN

19 November 2022, 9:50 pm
PETALING JAYA – Keputusan tidak rasmi menyaksikan calon Barisan Nasional (BN), Khairy Jamaluddin Abu Bakar ketika ini sengit apabila mendahului pencabarnya, Datuk R. Ramanan daripada Pakatan Harapan (PH).
Setakat pukul 9.26 malam ini, Khairy Jamaluddin meraih undi sebanyak 2,584 diikuti Ramanan yang mendapat 2,197 undi serta calon Perikatan Nasional, Mohd. Ghazali Md. Hamin Perikatan Nasional (1,474) Sempena Pilihan Raya Umum ke-15 (PRU15).
Secara keseluruhan, jumlah pengundi berdaftar di Parlimen Sungai Buloh adalah seramai 158,090.
Sebelum ini penyandang bagi kerusi parlimen tersebut adalah R Sivarasa daripada PH. – KOSMO! ONLINE.


[TIDAK RASMI] Shahidan dahului di Parlimen Arau
Oleh AHMAD SHAHERMAN SHAMSURI

19 November 2022, 9:13 pm
ARAU – Calon Perikatan Nasional (PN), Datuk Seri Shahidan Kassim mendahului dengan 2,197 undi di kerusi Parlimen Arau setakat pukul 9 malam ini.
Ia diikuti Datuk Rozabil Abd. Rahman (BN) yang memperoleh 603 undi. Fathin Amelina Fazlie (PH) pula mendapat 569 undi.- KOSMO! ONLINE


PRU15: [TIDAK RASMI] Ku Li di depan bagi Parlimen Gua Musang
Oleh AIMUNI TUAN LAH

19 November 2022, 9:16 pm
GUA MUSANG – Calon Barisan Nasional, Tengku Razaleigh Hamzah atau Ku Li mendahului di Parlimen Gua Musang dengan 8,820 undi setakat pukul 9 malam.
Keputusan itu diikuti calon Perikatan Nasional, Mohd. Azizi Abu Naim dengan 6, 312 undi, Asharun Uji (Pakatan Harapan) sebanyak 2, 737 undian manakala Datuk Dr. Samsu Adabi Mamat (Gerakan Tanah Air) dengan 160 undi. – KOSMO! ONLINE


PRU15: Peja senyum lebar nantikan keputusan Parlimen Tambun
Oleh KOSMO!

19 November 2022, 8:53 pm
SHAH ALAM – Calon Perikatan Nasional (PN), Datuk Seri Ahmad Faizal Azumu kelihatan tersenyum lebar ketika hadir di pekarangan Glenmarie Golf & Country Resort di sini hari ini.
Sementara itu, ketika disoal mengenai kedudukannya yang sedang mendahului di Parlimen Tambun, Ahmad Faizal hanya membalas dengan senyuman kepada para pengamal media.
Menerusi keputusan tidak rasmi setakat pukul 8.30 malam tadi, beliau mendahului dengan 2,652 undi di kerusi Parlimen Tambun meninggalkan calon Barisan Nasional, Aminuddin Md Hanafiah (1,237 undi), calon Pakatan Harapan dan Datuk Seri Anwar Ibrahim serta calon Gerakan Tanah Air, Abdul Rahim Tahir masing-masing 321 undi. – KOSMO! ONLINE


PRU15: (TIDAK RASMI) Ismail Sabri mendahului di Parlimen Bera
Oleh AZIZAH SHAFIEI

19 November 2022, 8:51 pm
BERA – Keputusan tidak rasmi sehingga pukul 8.30 malam bagi Parlimen Bera menyaksikan calon Barisan Nasional (BN), Datuk Seri Ismail Sabri Yaakob mendahului dengan 2,584 undi meninggalkan jauh calon Perikatan Nasional (PN) dan Pakatan Harapan (PH).
Manakala, bagi DUN Guai, menyaksikan calon BN mendahului dengan 202 undi dalam empat daripada 48 peti undi yang telah diterima di Pusat Penjumlahan Undi Rasmi di Dewan Konvensyen Majlis Daerah Bera (MDB).
DUN Triang pula menyaksikan calon PH mendahului dengan 48 undi setakat ini diikuti calon BN dan PN.
Sementara itu, bagi DUN Kemayan, calon BN mendahului 1,564 undi berbanding calon PN dengan hanya 687 undi.
HABIS


PRU15: [TIDAK RASMI] Abdul Hadi dahului di Parlimen Marang
Oleh MOHD AZLI ADLAN

19 November 2022, 8:32 pm
MARANG – Calon Perikatan Nasional (PN) , Tan Sri Abdul Hadi Awang kini mendahului empat calon lain di Parlimen Marang dengan majoriti 2,149 undi.
Setakat pukul 8. 10 malam, Abdul Hadi mendapat 4, 396 undi daripada 15 peti undi sudah diterima.
Calon Barisan Nasional (BN), Jasmira Othman pula menerima 2,247 undi, calon Pakatan Harapan (PH), Azhar Ab. Shukur (168 undi) dan calon Parti Pejuang Tanah Air, Dr. Zarawi Sulong (42 undi).
Pusat Penjumlahan Undi Parlimen Marang bagi Pilihan Raya Umum Ke-15 (PRU15) dijalankan di Dewan Majlis Daerah Marang, di sini. – KOSMO! ONLINE


[TIDAK RASMI] PRU15: Syed Saddiq mendahului di Muar
Oleh HARRITH HISHAM

19 November 2022, 9:06 pm
PETALING JAYA – Presiden Parti Ikatan Demokratik Malaysia (Muda), Syed Saddiq Syed Abdul Rahman mendahului di kerusi Parlimen Muar dalam kiraan undi pada Pilihan Raya Umum ke-15 (PRU15) hari ini.
Menurut keputusan tidak rasmi setakat pukul 8.37 malam, beliau yang juga penyandang Parlimen itu meraih 17,859 undi meninggalkan pencabarnya iaitu calon Barisan Nasional, Mohd Helmy Abd. Latif (15,496) dan calon Perikatan Nasional Abdullah Husin iaitu 11,780.
Jumlah pengundi yang berdaftar di kawasan tersebut adalah sebanyak 68,925 yang mana kiraan jumlah undi tidak rasmi melebihi 65.4 peratus bersamaan 45,135 undi.
Terdahulu, pada PRU-14, Syed Saddiq yang bertanding atas tiket Pakatan Harapan (PH) menewaskan penyandang kerusi Parlimen Muar ketika itu, Datuk Seri Razali Ibrahim (BN) dan Abdul Aziz Talib (Pas) dengan majoriti 6,953 undi. – KOSMO! ONLINE


PRU15: (TIDAK RASMI) Wan Ahmad Fayhsal tinggalkan Ahmad Jazlan di Machang
Oleh ROSMIZAN RESDI

19 November 2022, 8:57 pm
MACHANG – Calon Perikatan Nasional (PN) Parlimen Machang, Wan Ahmad Fayhsal Wan Ahmad Kamal mendahului dengan memperoleh 6,495 undi setakat pukul 8.40 malam.
Keputusan itu menyaksikan Wan Ahmad mendahului calon Barisan Nasional yang juga penyandang Ahli Parlimen Machang, Datuk Ahmad Jazlan Yaakub yang memperoleh 4,927 undi.
Calon Pakatan Harapan, Dr. Rosli Allani S. Abdull Khadir mendapat 946 undi dan Mejar (B) Muhamad Seman daripada Gerakan Tanah Air mendapat 32 undi.
Keputusan tidak rasmi itu berdasarkan 33 peti undi yang diterima daripada keseluruhan 162 peti. – KOSMO! ONLINE


PRU15: Zahid tiba di WTCKL, pemimpin BN lain dalam perjalanan
Oleh MOHD RIDZAUDDIN ROSLAN dan MARLIA ZAKARIA

19 November 2022, 9:01 pm
KUALA LUMPUR – Pengerusi Barisan Nasional (BN), Datuk Seri Ahmad Zahid Hamidi dilaporkan sudah berada di Pusat Dagangan Dunia Kuala Lumpur (WTCKL) di sini bagi menantikan keputusan Pilihan Raya Umum Ke-15 (PRU15) malam ini.
Difahamkan, Ahmad Zahid tiba di WTCKL kira-kira pukul 8 malam tadi selepas mengundi di Madrasah Manbail Ulum Sungai Nipah Darat di Bagan Datuk, Perak siang tadi.
Selain beliau, beberapa pemimpin tertinggi turut dilaporkan berada WTCKL sejak pukul 8 malam tadi bagi menantikan keputusan penuh PRU15.
Beberapa pemimpin parti komponen BN juga dilaporkan sedang dalam perjalanan dari kawasan masing-masing untuk ke WTCKL.
Antara pemimpin itu termasuklah sebahagian Ahli Majlis Kerja Tertinggi (MKT) UMNO selain Presiden MIC, Tan Sri S. Vigneswaran dan Timbalan Presidennya, Datuk Seri M. Saravanan.
Zahid dijangka membuat pengumuman keputusan PRU15 bersama pemimpin BN yang lain malam ini selepas keputusan diperoleh. – KOSMO! ONLINE


PRU15: (TIDAK RASMI) Shahril mendahului di Alor Gajah
Oleh KOSMO!

19 November 2022, 9:03 pm
ALOR GAJAH – Ketua Penerangan UMNO, Shahril Sufian Hamdan mendahului tiga calon lain dalam sesi pengiraan undi bagi kerusi Parlimen Alor Gajah setakat pukul 8.46 malam tadi.
Calon Barisan Nasional (BN) itu telah meraih 4,972 undi dengan majoriti 1,251 undi.
Calon Pakatan Harapan (PH), Adly Zahari pula berada di belakangnya dengan memperoleh 3,721 undi.
Parlimen Alor Gajah mempunyai 181 peti undi dan setakat ini hanya 36 daripadanya telah diumumkan.-KOSMO! ONLINE


Wan Azizah, Anthony Loke tiba di pusat media PH
Oleh MOHD RASDAN AHMAD

19 November 2022, 9:15 pm
SUBANG – Dua kepimpinan tertinggi Pakatan Harapan (PH), Datuk Seri Dr. Wan Azizah Wan Ismail dan Anthony Loke kini tiba di Hotel Grand Dorsett, Subang Jaya sebentar tadi.
Lokasi tersebut menjadi pusat media Pakatan Harapan bagi keputusan Pilihan Raya Umum ke-15 (PRU15).
Terdahulu, menerusi keputusan tidak rasmi , Anthony Loke mendahului empat calon lain di Parlimen Seremban.
Manakala, Dr. Wan Azizah pula turut dikatakan sedang mendahului calon lawan lain di kerusi Parlimen Bandar Tun Razak. – KOSMO! ONLINE


20 Ahli Parlimen UMNO didakwa sokong Muhyiddin jadi PM
Oleh KOSMO!

20 November 2022, 9:50 pm
PETALING JAYA- Seramai 20 Ahli Parlimen Barisan Nasional (BN) yang menang dalam Pilihan Raya Umum ke-15 (PRU15) didakwa telah menyatakan sokongan kepada Presiden Parti Pribumi Bersatu Malaysia (Bersatu), Tan Sri Muhyiddin Yassin sebagai Perdana Menteri ke-10.
Menurut sumber dalaman BN, seramai 20 daripada 30 ahli Parlimen yang menang itu sedia untuk menandatangani akuan bersumpah (SD) yang menyokong Pengerusi Perikatan Nasional (PN) itu dilantik sebagai Perdana Menteri sekali gus membentuk Kerajaan Persekutuan.
Difahamkan, tindakan 20 ahli Parlimen BN kerana tidak bersetuju dengan Pengerusi BN, Datuk Seri Ahmad Zahid Hamidi yang sedang giat mengatur gerakan untuk bersama Pakatan Harapan (PH) dan Datuk Seri Anwar Ibrahim. – KOSMO! ONLINE


Anwar dakwa cukup 112 kerusi, ada peluang jadi PM
Oleh MOHD RASDAN AHMAD

20 November 2022, 9:39 pm
PETALING JAYA- Pengerusi Pakatan Harapan (PH) Datuk Seri Anwar Ibrahim berkata, pihaknya yakin akan diberi peluang untuk memerintah negara selain mengakui sudah mempunyai 112 kerusi.
Namun begitu, Ahli Parlimen Tambun tersebut masih merahsiakan gabungan politik yang bakal bersama PH dalam membentuk kerajaan baharu nanti.
“Dari semalam lagi saya sah kata kita sudah cukup dan melebihi angka 112 dan yakin saya akan diberi peluang untuk menerajui negara lepas ini.
“Apa-apa pun kita akan serahkan kepada Yang di-Pertuan Agong seperti apa yang dititahkan Istana Negara.
“Yang lain- lain sabar dahulu, ikut macam ‘Anwar’ yang sudah lama sabar ni,” ujarnya kepada media sebentar tadi. – KOSMO! ONLINE.


Trafik sesak di Lebuh Raya Utara Selatan malam ini
Oleh TUAN NURHIDAYAH TUAN AB.GHANI

20 November 2022, 10:23 pm
PETALING JAYA -Susulan tiada pengumuman cuti esok, banyak kenderaan dilihat berasak di lebuh raya utama sejak tengah hari tadi.
Lembaga Lebuh Raya Malaysia (LLM) dalam laporan melalui Twitter rasminya berkata, Lebuh Raya Utara Selatan, [email protected], trafik perlahan bermula dari Simpang Ampat ke Pedas Linggi terus ke Persimpangan Port Dickson.
LLM berkata, lorong laluan ‘SmartLane’ diaktifkan dari Kilometer (Km) sehingga Km 263.1 arah Utara dari Persimpangan Port Dickson Utara ke Seremban.
Seterusnya, trafik juga perlahan bermula dari Yong Peng ke Simpang Renggam terus ke Kulai.
Beralih ke aliran trafik Lebuh Raya Utara Selatan, [email protected], pertambahan kenderaan dari arah Selatan juga menjadi punca trafik sesak.
“Kenderaan bergerak perlahan bermula dari kawasan Pendang ke Sungai Petani Selatan, Permatang Pauh ke Perai dan Ipoh Utara ke Hentian Sebelah Simpang Pulai.

“Turut alami trafik sesak, bermula sekitar Hentian Rehat dan Rawat (RnR) Gua Tempurung ke Sungkai, Tanjung Malim ke Bukit Tagar dan Bukit Tagar ke Rawang,” kata LLM.  – KOSMO! ONLINE.


Tiada rundingan GPS, PN – Ahmad Zahid
Oleh KOSMO!

20 November 2022, 9:33 pm
PETALING JAYA – Pengerusi Barisan Nasional (BN), Datuk Seri Ahmad Zahid Hamidi menegaskan bahawa beliau sahaja yang layak dalam menentukan apa-apa gabungan politik bersama BN dalam penubuhan kerajaan.
Ahmad Zahid dalam satu kenyataan hari ini memaklumkan tiada sebarang perundingan dengan Perikatan Nasional setakat ini yang boleh membawa maksud kepada adanya persefahaman untuk membentuk kerajaan dengan gabungan berkenaan.
“BN tidak pernah sama sekali berunding dengan Gabungan Parti Sarawak (GPS) untuk memberikan persetujuan penubuhan kerajaan bersama dengan PN.
“Dalam pada itu, kesemua Ahli Parlimen BN yang memenangi Pilihan Raya Umum ke-15 (PRU15) telah menandatangani akujanji dan memberi mandat kepada saya selaku Presiden untuk menentukan apa-apa gabungan politik dalam penubuhan kerajaan,” katanya.
Beliau turut menegaskan kepada mana-mana Ahli Parlimen yang melanggar arahan parti akan mengakibatkan pelepasan keahlian termasuk kerusi Parlimen.
“Ia selaras dengan undang-undang laranhan Ahli Dewan Rakyat bertukar parti seperti yang termaktub di bawah Perkara 49A Perlembagaan Persekutuan,” katanya.

Terdahulu, GPS bersetuju membentuk gabungan bersama PN, BN dan Gabungan Rakyat Sabah (GRS) bagi membentuk kerajaan persekutuan yang stabil dan kukuh demi rakyat. – KOSMO! ONLINE


ND Lala, isteri datang GV9, hapus spekulasi rumah tangga
20 November 2022, 11:24 pm
PETALING JAYA – Selepas 10 minggu bersiaran, penyanyi Datuk ND Lala akhirnya membuat kemunculan bagi memberi sokongan buat Shila Amzah yang bertanding di pentas separuh akhir Gegar Vaganza musim kesembilan (GV9) sebentar tadi.
ND Lala atau nama sebenarnya Amir Amzah Salleh, 61, hadir menyaksikan program tersebut bersama isterinya, Datin Fauziah Sarman dan seorang lagi anak mereka, Syada Amzah.
Kelibat penyanyi terkenal era 1980-an itu kerap dirakam kamera kerana duduk di tempat duduk penonton paling depan iaitu belakang kerusi juri.
Sesekali terlihat wajah bahagia dan bangga ND Lala yang popular dengan lagu Syair Cak Pong ketika menyaksikan persembahan penuh bertenaga Shila ketika menyanyikan lagu Sang Dewi sebentar tadi.
Shila sebelum keluar ke belakang pentas usai mengadakan persembahan segmen solo sempat mengucapkan terima kasih buat kedua ibu bapanya.
“Terima kasih papa, mama,” ucapnya ringkas.

Sepanjang Shila bertanding dalam program tersebut, tidak sekali pun kelibat ND Lala yang selama ini menjadi ‘orang kuat’ untuk karier anaknya itu hadir memberi sokongan.
Kemunculan penyanyi itu bersama isterinya pada malam separuh akhir GV9 sebentar tadi sekali gus memadam spekulasi kegoyahan rumah tangga pasangan yang berkahwin pada 1989 itu.
Sekitar Mac lalu, rumah tangga dibina pasangan yang memiliki empat orang cahaya mata itu didakwa goyah apabila mereka dikatakan sudah bercerai.
Bagaimanapun, Shila tampil menafikan dakwaan tersebut dan menyatakan, ibu bapanya sedang melalui fasa sukar selepas 33 tahun berkahwin. – KOSMO! ONLINE


Piala Malaysia: JDT tempah tiket ke final
Oleh MOHAMAD FAIZAL HASHIM

20 November 2022, 10:29 pm
ISKANDAR PUTERI – Pasukan Johor Darul Ta’zim (JDT) melangkah ke pentas akhir Piala Malaysia buat tiga tahun berturut-turut setelah menewaskan Sabah FC dengan agregat 4-1 di Stadium Sultan Ibrahim, sebentar tadi.
Pasukan bimbingan Hector Bidoglio itu menggunakan kelebihan beraksi di laman sendiri dengan memberi tekanan kepada pasukan lawan sebaik minit pertama.
Keadaan ini memaksa pasukan kendalian Datuk Ong Kim Swee lebih banyak bertahan bagi mengelakkan bolos gol awal setelah ketinggalan 0-1 pada aksi babak pertama.
Mesin gol JDT itu berjaya merobek gawang Sabah pada minit ke-35 memanfaatkan hantaran Corbin Ong yang tidak dikawal dengan melakukan tandukan terbang melepasi kawalan penjaga gol.
Enam minit berselang, gawang Sabah dibolosi sekali lagi hasil jaringan Forestieri untuk meletakkan JDT di kedudukan yang selesa pada minit ke-41.
Gerakan berpunca daripada Afiq Fazail bijak mencari Arif Aiman yang melakukan larian ke dalam kotak sebelum memberi ruang kepada Forestieri melakukan rembatan deras menggegar gawang lawan.

Arif Aiman hampir meletakkan namanya dalam senarai penjaring pada minit akhir babak pertama namun percubaan pemain sayap kanan itu berjaya diselamatkan penjaga gol lawan.
Bersambung babak kedua, Kim Swee cuba menghidupkan sisa peluang Sabah untuk ke pentas akhir Piala Malaysia dengan memperkuatkan jentera serangan dengan membawa masuk N. Thanabalan.
Sabah mengejutkan pasukan tuan rumah apabila merapatkan kedudukan dengan menghukum kesilapan penjaga gol, Farizal Marlias yang gagal menangkap kemas sebelum Taiki Kagayama pantas menolak bola ke dalam gawang lawan pada minit ke-47.
Lima minit berselang, Sabah berpeluang untuk menyamakan kedudukan namun tandukan yang dilakukan Amri Yahyah jauh tersasar dari pintu gol JDT.
Pada masa kecederaan, JDT dihadiahkan sepakan penalti setelah Akhyar Rashid yang baharu dibawa masuk dijatuhkan Gerald Gadit dalam kotak penalti, malangnya gagal disempurnakan Safawi Rasid apabila sepakannya melambung tinggi.
Syafiq Ahmad yang dibawa masuk menggantikan Bergson menghasilkan gol terakhir perlawanan untuk memastikan JDT melangkah ke final dengan bergaya.
JDT akan mengetahui siapa lawan mereka di pentas akhir apabila Terengganu menerima kunjungan Selangor FC bagi aksi separuh akhir kedua di Stadium Sultan Mizan Zainal Abidin, Kuala Nerus, Terengganu, esok. – KOSMO! ONLINE


Penyatuan UMNO, BN dengan PH tidak diterima
Oleh KOSMO!

20 November 2022, 11:27 pm
PETALING JAYA- Sebarang perbincangan dan usaha menyatukan UMNO dan Barisan Nasional (BN) dengan Pakatan Harapan (PH) adalah tidak diterima, ujar Naib Ketua UMNO Bahagian-Bahagian Malaysia.
Pengerusinya, Datuk Muhammad Anuar Mohd Yunus, menerusi satu kenyataan akhbar berkata, UMNO tidak sehaluan dengan PH dalam memperjuangkan masa depan Melayu dan Bumiputera.
“PH yang dikuasai oleh Democratic Action Party (DAP) adalah suatu pengkhianatan paling besar dan siapa yang bersekongkol dengan PH tidak boleh dikompromi daripada ditolak parti,” katanya.
Tambah Anuar, Datuk Seri Ahmad Zahid Hamidi juga didesak untuk melepaskan jawatannya sebagai Presiden UMNO dan Pengerusi BN serta-merta, bagi bertanggungjawab terhadap kekalahan yang memalukan dalam Pilihan Raya Umum ke-15 ini.
“Kami juga meminta agar Datuk Seri Utama Mohamad Hasan, melepaskan jawatannya sebagai Timbalan Presiden UMNO sebagai tanda bertanggungjawab atas kekhilafan strategi dan calon-calon yang dipertaruh BN.
“Berikutan itu, pemimpin-pemimpin UMNO yang jelas dilihat dekat di hati rakyat hendaklah diberikan tempat dengan segera dalam kepimpinan Majlis Tertinggi UMNO,” katanya lagi.

Dalam pada itu, beliau turut berkata pihaknya akan meneliti kembali pola kekalahan BN di kawasan-kawasan yang selama ini diberikan mandat oleh rakyat setempat untuk berkhidmat di kawasan tersebut.
“Naib Ketua UMNO Bahagian-Bahagian Malaysia tidak ada kompromi dalam memastikan UMNO terus relevan di hati rakyat dan keterbukaan para pemimpin tertinggi parti adalah disanjung tinggi,” katanya. – KOSMO! ONLINE


Pendapat Ahli Parlimen BN perlu diambil kira- Najib
Oleh KOSMO!

20 November 2022, 11:05 pm
PETALING JAYA – Bekas Perdana Menteri, Datuk Seri Najib Razak menegaskan bahawa rundingan antara Barisan Nasional (BN) dengan mana-mana gabungan perlu mengambil kira kepentingan parti itu.
Perkara itu disampaikan oleh anaknya, Nooryana Najwa menerusi hantaran di Facebook hari ini.
Menurut Najib, rundingan tersebut perlu mengenepikan perbezaan sentimen serta mengambil kira pendapat semua Ahli Parlimen BN yang berjaya pada Pilihan Raya Umum ke-15 (PRU15).
“Sekiranya BN perlu berunding dengan mana-mana gabungan, maka rundingan ini patut mengambil kira kepentingan jangka masa panjang UMNO dan BN dan bukannya untuk kepentingan sementara,” jelasnya.
Dalam pada itu, Najib juga meluahkan perasaan rindu terhadap sahabat-sahabatnya dalam BN.
Beliau berkata, harapan dan kepercayaannya bahawa UMNO dan BN merupakan parti keramat, pasti akan bangkit semula. – KOSMO! ONLINE


Pesohor TikTok dakwa diintip lelaki menggunakan AirPods
Oleh KOSMO!

20 November 2022, 10:00 pm
WASHINGTON – Seorang pesohor TikTok di Amerika Syarikat (AS) mengalami detik menakutkan apabila seorang lelaki yang dikenali dalam satu temu janji mengintipnya menggunakan peranti AirPods, lapor akhbar Daily Star semalam.
Cory mendakwa bahawa lelaki yang hanya ditemuinya beberapa kali itu telah meletakkan AirPods ke dalam begnya dan menjejaki lokasinya menggunakan sistem kedudukan global (GPS).
“Saya berasa pelik terhadap lelaki ini dari awal lagi,” demikian kapsyen video yang dimuat naik dalam akaun TikTok @corrrryyy.
Cory berkata, dia telah bertemu dengan lelaki itu di sebuah gimnasium di Los Angeles.
Selepas menemui AirPod di dalam begnya, Cory berasa pelik apabila lelaki itu tidak menghubunginya untuk mendapatkan barang miliknya kembali.
Cory kemudian menghubungi lelaki itu untuk bertanya mengenai AirPods tersebut, tetapi dia dituduh mencurinya.

Cory kemudian meminta alamat supaya boleh memulangkannya, tetapi lelaki itu bertegas supaya dia terus memegangnya, sambil tidak menghiraukan soalan bagaimana ia boleh berada di dalam beg tersebut.
Cory bahkan curiga apabila lelaki itu tidak mempunyai akaun media sosial.
AirPods boleh dikesan oleh pemiliknya menggunakan aplikasi Find My. – Agensi


Hetty dilabel ‘bias’ terhadap Shila Amzah
Oleh NUR AL-FAIRUZA SYARFA NOR SAIDI

20 November 2022, 11:24 pm
SHAH ALAM – Juri tetap Gegar Vaganza musim kesembilan (GV9), Hetty Koes Endang dilabel ‘bias’ apabila memberikan komen positif kepada Shila Amzah pada konsert separuh akhir malam ini.
Usai persembahan, Hetty tampak gembira dengan persembahan Shila yang membawakan lagu Sang Dewi nyanyian asal Titi DJ.
“Kalau seorang peserta tidak mampu menyanyikan lagu ini dengan teknik yang betul memang habislah.
“Segala teknik, pernafasan, penjiwaan lagu, dan nada tinggi sangat berhasil,” komen penyanyi Indonesia itu.
Namun, rata- rata netizen dalam gelanggang Twitter tidak berpuas hati dengan persembahan pelantun lagu Patah Seribu itu.
“Nyanyian Shila tidak cukup lancar pada malam ini.

“Saya minta maaf tapi persembahan Shila agak teruk malam ini. Bonda (nama gelaran Hetty) sangat ‘bias’.
“Bonda tidak memaklumkan perkara yang sebenar tentang persembahan Shila,” beberapa ciapan netizen dalam media sosial.
Pada minggu separuh akhir, Shila memenangi Bintang Cuckoo Paling Gempak manakala Anugerah Next Level Digi milik Dina Nadzir. – KOSMO! ONLINE


Datuk selamba cuci muka, kaki guna air panas mendidih
Oleh KOSMO!

20 November 2022, 9:24 pm
JAKARTA – Sebuah klip video tular di media sosial Indonesia memaparkan seorang lelaki warga emas mencuci muka menggunakan air panas lagi mendidih, lapor laman berita yoursay.id.
Video itu dimuat naik dalam akaun Instagram @manaberita.
Lelaki itu dilihat berada kawasan sebuah rumah yang mengadakan sebuah majlis perkahwinan.
Dia hanya memakai seluar panjang dan tidak berbaju ketika kejadian.
Warga emas itu kemudian membersihkan mukanya menggunakan air panas mendidih yang berada di dalam gayung hijau. Bukan itu sahaja, dia turut membasuh kakinya menggunakan air tersebut.
Dia dilihat menikmati apabila mukanya dibasahkan menggunakan air panas yang mengeluarkan asap. Orang ramai yang berada di lokasi tersebut sempat bergurau dengan lelaki itu.

Video berkenaan mendapat perhatian netizen di ruangan komen.
“Malah menyihatkan kerana melancarkan peredaran darah dan organ tubuh,” kata seorang netizen. – Agensi


Helsinki mahu bina pagar di sempadan Finland-Russia tahun depan
Oleh KOSMO!

20 November 2022, 7:30 pm
HELSINKI – Finland bercadang membelanjakan AS$143 juta (RM651.19 juta) untuk membina pagar di sempadan timur yang dikongsi dengan Russia pada 2023, lapor stesen penyiaran CNN.
“Dalam penilaian Pengawal Sempadan Finland, persekitaran keselamatan yang berubah mewujudkan keperluan untuk membina pagar di sepanjang sempadan sebelah timur.
“Jika Russia mengurangkan kawalan di sempadannya, ia boleh menimbulkan tekanan tambahan kepada Finland untuk mengawal kemasukan haram,” kata pasukan pengawal sempadan negara berkenaan dalam satu kenyataan semalam.
Pagar itu dirancang untuk dibina sejauh 130 hingga 260 kilometer (km) dan akan dilengkapi peralatan pengawasan serta operasi rondaan.
Pembinaan pagar itu dijangka mengambil masa tiga hingga empat tahun, manakala ketahanannya adalah sehingga 50 tahun. Pagar perintis akan dibina di bandar Imatra bermula pada musim bunga 2023.
Helsinki semakin mengehadkan aktiviti di lintasan timurnya yang dikongsi dengan Russia.

Ia merupakan salah satu daripada beberapa pintu masuk Moscow selepas banyak negara Barat menutup ruang udara dan sempadan mereka kepada pesawat Russia sebagai tindak balas terhadap pencerobohan di Ukraine.
Finland menutup sempadannya kepada Russia pada hujung September lalu ketika penggunaan jalan darat itu semakin rancak akibat ramai warga Russia cuba melarikan diri daripada direkrut sebagai tentera Presiden Vladimir Putin.
“Kerajaan menganggap bahawa mobilisasi Russia serta peningkatan pesat dalam jumlah pelancong yang tiba dan transit di Finland membahayakan kedudukan dan hubungan antarabangsa Helsinki,” tulis Kementerian Luar Negeri Finland dalam satu kenyataan.
Walaupun resolusi itu bertujuan menghentikan pelancong dan transit dari Russia, ia tidak akan menghalang perjalanan mendesak atas sebab kemanusiaan untuk kepentingan negara atau memenuhi kewajiban antarabangsa Finland, kata kementerian sama. – Agensi


[VIDEO] Muhyiddin pengerusikan mesyuarat MT Bersatu malam ini
Oleh MOHD YUNUS YAKKUB

20 November 2022, 9:13 pm
SHAH ALAM – Presiden Parti Pribumi Bersatu Malaysia (Bersatu), Tan Sri Muhyiddin Yassin hadir bagi mempengerusikan Mesyuarat Majlis Tertinggi (MT) Bersatu, sebentar tadi.
Mesyuarat diadakan di Glenmarie Hotel & Golf Resort itu turut dihadiri antaranya Timbalan Presiden Bersatu, Datuk Seri Ahmad Faizal Azumu; Naib Presiden Bersatu, Datuk Dr. Radzi Jidin; Ketua Srikandi Bersatu, Datuk Seri Rina Harun; Ketua Penerangan Bersatu Datuk Wan Saiful Wan Jan dan Ahli Majlis Pimpinan Tertinggi Bersatu, Datuk Seri Mohd Redzuan Md. Yusof.
Difahamkan, mesyuarat itu bagi membincangkan berkaitan penubuhan kerajaan susulan keputusan Pilihan Raya Umum ke-15 (PRU15) semalam.
Terdahulu, Muhyiddin memaklumkan yakin mempunyai sokongan mencukupi ahli-ahli Dewan Rakyat untuk dilantik oleh Yang di-Pertuan Agong sebagai Perdana Menteri Ke-10.
Pengerusi Perikatan Nasional itu menegaskan dua pemimpin daripada Gabungan Parti Sarawak (GPS) dan Gabungan Rakyat Sabah (GRS) telah menyatakan sokongan serta kepercayaan kepadanya untuk dilantik mengetuai kerajaan Pusat selain beberapa Ahli Dewan Rakyat lain juga telah memberikan komitmen sama. -KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Trafik sesak 13.1km dari Lanchang ke Karak
Oleh TUAN NURHIDAYAH TUAN AB.GHANI

20 November 2022, 7:40 pm
PETALING JAYA – Aliran trafik lebuh raya utama menghala ke ibu kota dilaporkan semakin sesak.
Lembaga Lebuh Raya Malaysia (LLM) dalam laporan melalui Twitter rasminya berkata, Lebuh Raya Kuala Lumpur-Karak (KLK) masih mengalami alami trafik perlahan arah ibu kota, Kuala Lumpur.
Menurut LLM, kenderaan bergerak perlahan sepanjang 14km dari Karak ke Bentong, 12km dari Bentong ke Bukit Tinggi dan sejauh 15.5km dari Genting Sempah ke Gombak setakat pukul 6.36 petang tadi.
Sementara di Lebuh Raya Pantai Timur (LPT1), trafik sesak sejauh 13.1km dari Lanchang ke Karak arah Barat, Kuala Lumpur,
Sehubungan dengan itu, LLM menasihati mereka yang bergerak pulang ke ibu kota agar berhati-hati ketika memandu. -KOSMO! ONLINE.


Pelajar tendang nenek sampai tersungkur ditangkap polis
Oleh KOSMO!

20 November 2022, 9:00 pm
JAKARTA – Sebuah klip video tular di media sosial Indonesia memaparkan sekumpulan pelajar menendang seorang wanita warga emas dalam kejadian yang berlaku di Sumatera Utara, lapor laman berita Detik hari ini.
Kumpulan pelajar tersebut kini sudah ditahan polis.
Video kejadian memaparkan kumpulan pelajar berkenaan yang masih berpakaian sekolah sedang menaiki motosikal di sebatang jalan raya.
Mereka kemudian mendekati seorang wanita warga emas yang berjalan kaki di tepi jalan. Salah seorang daripada mereka kemudian turun dari motosikal dan menendang mangsa sehingga tersungkur.
Setelah terjatuh, mangsa menjerit meminta tolong sebelum berdiri dan melarikan diri. Pelajar-pelajar itu kemudian meninggalkan kawasan tersebut.
Ketua Polis Tapanuli Selatan, AKPB Imam Zamroni berkata, pihaknya sudah menahan enam pelajar yang terlibat dalam kejadian tersebut.

Imam menjelaskan bahawa pelaku merupakan pelajar sekolah menengah yang berusia 15 hingga 16 tahun. – Agensi


Pasangan suami isteri ubah suai badan sebanyak 98 kali
Oleh KOSMO!

20 November 2022, 8:30 pm
MONTEVIDEO, Uruguay – Sepasang suami isteri dari rantau Amerika Selatan memperoleh pengiktirafan Guinness World Records untuk kategori bilangan tindikan, mikrodermal, implan badan dan pengubahsuaian paling banyak, lapor akhbar New York Post semalam.
Victor Hugo dari Uruguay dan Gabriela Peralta dari Argentina melakukan 98 pengubahsuaian pada badan mereka.
Merreka mula mendapat pengiktirafan untuk pengubahsuaian badan paling banyak (kategori pasangan berkahwin) iaitu 84 kali pada 2014.
Sejak rejak rekod itu disahkan, pasangan itu mendapatkan lebih banyak tatu dan mengubah suai badan mereka.
Pasangan itu mempunyai 50 tindikan, lapan mikrodermal, empat pengembang telinga, dua bolt telinga dan satu lidah bercabang. Kedua-dua mereka turut mencacah tatu pada mata masing-masing.
Mereka telah berkahwin selama 14 tahun setelah kali pertama kali bertemu dalam satu acara motosikal 24 tahun lalu. Sejak itu, mereka berkongsi minat mengubahsuai badan. – Agensi


Pemimpin politik Sabah keluar dari kediaman Muhyiddin
Oleh KOSMO!

20 November 2022, 7:32 pm
KUALA LUMPUR – Kumpulan terakhir dipercayai delegasi kepimpinan politik Sabah dilihat keluar dari pekarangan kediaman Pengerusi Perikatan Nasional (PN), Tan Sri Muhyiddin Yassin sebentar tadi.
Sebanyak tujuh kenderaan rasmi yang mempunyai Jata Ahli Parlimen Sabah keluar pada pukul 7 malam selepas mengadakan pertemuan lebih sejam bersama Muhyiddin.
Kelibat pemimpin Sabah itu dilihat seiring dengan kenyataan Muhyiddin menyatakan telah mengadakan pertemuan dengan Pengerusi Parti Gabungan Rakyat Sabah (GRS) Datuk Seri Panglima Hajiji Noor.
Terdahulu, beberapa pemimpin tertinggi PN juga dilihat memasuki kediaman Presiden Bersatu itu sejak pagi tadi.
Antara yang hadir, Presiden Pas Tan Sri Abdul Hadi Awang, Timbalannya Datuk Seri Tuan Ibrahim Tuan Man, Menteri Besar Kedah Datuk Seri Muhammad Sanusi Md. Nor dan Ketua Pemuda PN, Ahmad Fadhli Shaari.
Terdahulu, Muhyiddin juga telah menerima kunjungan Premier Sarawak, Tan Sri Abang Johari Tun Openg.

Pertemuan pemimpin-pemimpin PN yang berlangsung di kediaman Muhyiddin itu hari ini merupakan sebahagian usaha untuk membentuk kerajaan.
Ia susulan keputusan Pilihan Raya Umum Ke-15 (PRU15) yang menyaksikan tiada mana-mana parti politik memperoleh majoriti 50 peratus daripada 219 kerusi parlimen. – KOSMO! ONLINE


Pembunuhan kanak-kanak di Iran perlu dihentikan – UNICEF
Oleh KOSMO!

20 November 2022, 8:00 pm
BANDAR RAYA NEW YORK – Tabung Kanak-Kanak Pertubuhan Bangsa-Bangsa Bersatu (UNICEF) bimbang mengenai laporan kanak-kanak yang dibunuh, cedera dan ditahan di Iran, lapor stesen penyiaran CNN semalam.
Dalam satu kenyataan pada Jumaat lalu, UNICEF menggesa kematian kanak-kanak yang dilaporkan dalam protes antikerajaan Iran perlu dihentikan.
“Dianggarkan hampir 50 kanak-kanak kehilangan nyawa mereka dalam pergolakan awam di Iran,” kata UNICEF dalam kenyataan sama. Laporan itu dikeluarkan ketika pergolakan di Iran berterusan selama lebih dua bulan.
Penunjuk perasaan dan kumpulan aktivis menyeru UNICEF, Amnesty International (AI) dan organisasi hak asasi manusia lain untuk mengambil tindakan ke atas pelanggaran hak asasi manusia dan jenayah terhadap kanak-kanak di Iran.
Ramai penunjuk perasaan merasakan suara mereka tidak didengari.
“Mereka berkata, hei Republik Islam, apa yang kalian lakukan adalah buruk. Semua orang tahu ia buruk, tetapi kita perlu melakukan tindakan sebenar.

“Lakukan sesuatu. Saya tidak tahu. Saya percaya mereka lebih tahu apa yang mereka lakukan daripada kita,” kata seorang penunjuk perasaan di Iran kepada CNN.
Kenyataan UNICEF turut memetik kematian seorang budak lelaki bernama Kian Pirfalak iaitu salah seorang daripada tujuh orang yang terbunuh dalam protes di bandar Izeh pada Rabu lalu.
UNICEF melaporkan bahawa Pirfalak berusia 10 tahun, manakala media negara Iran melaporkan usianya sembilan tahun.
Mangsa dalam perjalanan menaiki kereta bersama keluarganya apabila ditembak mati, manakala bapanya cedera akibat terkena tembakan, kata ibunya kepada media kerajaan dalam satu temu buat bersama agensi berita Tasnim, kelmarin.
Menurut agensi berita ISNA, penunjuk perasaan membakar institut pengajian tinggi pada masa sama ketika orang ramai ditembak dan dibunuh di Izeh dalam apa yang dipanggil media kerajaan sebagai ‘serangan pengganas’.
Iran berdepan penentangan  terbesar dalam sejarah ekoran kematian Mahsa Amini, 22, yang ditahan polis moral kerana tidak memakai hijab dengan betul
Sekurang-kurangnya 378 orang  terbunuh sejak demonstrasi bermula. Pertubuhan Hak Asasi Manusia Iran menerbitkan anggaran jumlah kematian itu, termasuk 47 kanak-kanak yang dibunuh oleh pasukan keselamatan. – Agensi


Muhyiddin ke Shah Alam mesyuarat tertinggi Bersatu
Oleh HARRITH HISHAM

20 November 2022, 9:01 pm
KUALA LUMPUR – Pengerusi Perikatan Nasional (PN), Tan Sri Muhyiddin Yassin beredar dari kediamannya dipercayai untuk mempengerusikan mesyuarat Majlis Pimpinan Tertinggi Parti Pribumi Bersatu Malaysia (Bersatu) di Glenmarie Shah Alam malam ini.
Kenderaan rasmi membawa Presiden Bersatu itu dilihat keluar dari perkarangan kediamannya di Bukit Damansara pada pukul 8.30 malam tadi.
Bagaimanapun, Kosmo! tidak berjaya mendapatkan sebarang komen atau maklum balas daripada bekas Perdana Menteri itu.
Terdahulu, Muhyiddin telah melakukan pertemuan bersama beberapa pemimpin tertinggi PN di kediamannya hari ini.
Pertemuan pemimpin-pemimpin PN itu yang berlangsung di kediaman Muhyiddin hari ini merupakan sebahagian usaha untuk membentuk kerajaan.
Ia susulan keputusan Pilihan Raya Umum Ke-15 (PRU15) yang menyaksikan tiada mana-mana parti politik memperoleh majoriti 50 peratus daripada 219 kerusi parlimen.

Susulan itu, Gabungan Parti Sarawak (GRS) juga telah bersetuju membentuk gabungan PN, Barisan Nasional, dan Gabungan Rakyat Sabah bagi membentuk kerajaan persekutuan yang stabil dan kukuh demi rakyat.- KOSMO! ONLINE


Peminat marah bayar hampir RM1,000 semalam, tempat penginapan Piala Dunia seperti ‘kotak kasut’
Oleh KOSMO!

20 November 2022, 9:30 pm
DOHA, Qatar – Menjelang kejohanan terbesar FIFA iaitu Piala Dunia Qatar, sebuah perkampungan rasmi yang dijangka boleh menempatkan seramai 60,000 peminat bola sepak masih menyerupai tapak pembinaan, lapor portal berita MailOnline semalam.
Kawasan penginapan Rawdat Al Jahhaniya yang menghadap Stadium Ahmad bin Ali itu dilaporkan dipenuhi mesin industri dan rumput koyak.
Peminat berkata di media sosial bahawa kediaman kabin berharga sekitar £170 (RM970) semalam, yang dibuka kelmarin itu bukanlah seperti mereka bayangkan.
Menurut portal penginapan Piala Dunia Qatar, kampung peminat itu mempunyai skrin pawagam dan gelanggang tenis, namun kedua-dua kemudahan itu masih belum dapat dilihat oleh peminat bolasepak.
“Pusat kecergasan/gimnasium pula hanyalah beberapa peralatan senaman luar,” demikian menurut foto dan rakaman oleh peminat.
Foto peminat menunjukkan bilik penginapan kosong berwarna kelabu (pilihan antara bilik double atau bilik suite berkembar) yang dihiasi lampu kotak kecil. Setiap kabin penginapan mempunyai kemudahan membuat kopi dan teh, dua botol air minuman setiap hari serta sebuah peti sejuk.

Terdapat van Starbucks mudah alih yang diletakkan di perkampungan peminat itu dan sebuah dewan makan berkhemah yang besar dan menyajikan makanan seperti piza serta burger.
Di luar, kelihatan plastik sampah hitam dan kotak kadbod dilonggokkan di belakang tapak berkenaan.
Seorang peminat bola sepak dari Wales memberitahu MailOnline: “Saya mungkin akan membayar dua kali ganda wang untuk datang dan melihat negeri  saya bermain”.
“Namun, biar benar! Adakah ini tempat penginapan kami. Kabin logam tanpa pengudaraan, cahaya yang sangat sedikit dan seperti kotak kasut?
“Tidak banyak ruang untuk bergerak atau menyimpan bagasi anda. Sebuah meja kecil boleh memuatkan semangkuk emping jagung,” katanya
Milad Mahmooditar, 32, dari Teheran, pula berkata, dia memiliki ketinggian 182.88 sentimeter (6 kaki) dan katilnya terlalu kecil untuk dia tidur.
“Bilik air pula terlalu kecil dan anda sukar bergerak tanpa melanggar meja kecil atau menendang katil,” katanya.
Milad mendakwa bahawa unit pendingin hawa yang disediakan ‘menghasilkan bunyi bising sehinggakan anda tidak boleh tidur’.
‘Saya telah membayar sekitar AS$200 (RM920) untuk setiap malam dan saya tahu bahawa untuk harga AS$100 (RM455), saya boleh mendapatkan hotel bertaraf lima bintang dengan penginapan penuh,’ katanya.
‘Ini bukan cara untuk melayan pelawat di mana-mana negara. Kami telah membayar begitu banyak wang untuk sampai ke sini. Saya kecewa tentang perkara ini dan saya marah,” katanya.
Seramai 1.5 juta pelawat dijangka berkunjung ke Qatar semasa Piala Dunia tahun ini. – Agensi


Tulus ‘turun’ Malaysia Januari 2023
Oleh HANISAH SELAMAT

20 November 2022, 7:04 pm
PETALING JAYA – Bagai menunggu 1,000 tahun lamanya, kerinduan peminat tempatan terhadap penyanyi Indonesia, Tulus bakal terubat menerusi persembahan mega Fabulous Friday Presents Tulus yang akan diadakan pada 6 Januari 2023.
Memilih Dewan Plenari Pusat Konvensyen Kuala Lumpur (KLCC), penerima pelbagai anugerah itu juga mengakui tidak sabar untuk kembali ke Malaysia melampiaskan kerinduan.
“Lama betul tidak bertemu dengan peminat di Kuala Lumpur. Semoga rindu ini menghilang ketika kita bertemu di Dewan Plenari kelak.
“Kita bakal menyanyi bersama-sama,” kongsinya dengan penuh nada teruja.
Pemilik nama sebenar Muhammad Tulus, 35, itu pernah dua kali hadir ke Malaysia menerusi Konsert Tulus Live pada 2018 di Istana Budaya disusuli Konsert Jelajah Sewindu di KLCC, setahun kemudian.
Shiraz Projects yang turut membawa Tulus dalam persembahan mega sebelum ini memaklumkan mengambil tanggungjawab membawa masuk konsert terbaik seperti ini sebagai penanda aras dan demi kepuasan ramai.

Pengarah Urusan Shiraz Project, Shirazdeen Karim berkata, kemenangan Tulus di Anugerah Muzik Indonesia (AMI) 2022 sebagai bukti karya dihasilkannya dalam album Manusia bukan hanya menjadi halwa telinga yang menusuk jiwa, bahkan memenuhi kualiti sebagai dendangan bermutu.
“Manusia yang diangkat sebagai Album Terbaik AMI 2022 selain membolot enam lagi trofi utama lain antara seleksi yang bakal dipersembahkan pada malam konsert.
“Lagu daripada buah tangan terdahulu tidak akan dilupakan kerana selepas kedatangan pertama di Kuala Lumpur empat tahun lalu, setiap dendangannya pasti menggamit memori.
“Sudah pasti kami di Shiraz Projects merasa terpanggil dan bertanggungjawab untuk melunaskan kerinduan peminat Tulus selain berkongsi pencapaiannya,” katanya.
Pada masa sama, Shirazdeem berharap konsert berkenaan turut membuka ruang kepada orang ramai serta mereka yang berada dalam industri mempelajari mengenai produksi dan karya baik daripada rakan seperjuangan seberang.
Sementara itu, tiket menyaksikan persembahan penyanyi yang popular dengan lagu Monokrom dan Hati-Hati Di Jalan itu boleh didapati menerusi laman www.myticket.asia.
Kaunter jualan maya yang dibuka sejak 10 November lalu menawarkan harga RM950 (VIP), RM550 (Diamond), RM450 (Platinum), RM350 (Gold) dan RM250 (Silver). – KOSMO! ONLINE


Amaran ribut petir di Pantai Timur, Johor, Sabah, Sarawak
Oleh NURUL IZZATI ZAINI

20 November 2022, 6:51 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di enam negeri sehingga pukul 9 malam ini.
MetMalaysia berkata menerusi kenyataan di laman sesawangnya, seluruh di Pantai Timur, dijangka berdepan dengan cuaca buruk itu.
“Di Kelantan, kawasan yang diramal mengalami ribut petir dan angin kencang adalah Jeli, Kuala Krai dan Gua Musang manakala di Terengganu adalah Kemaman sahaja.
“Bagi negeri Pahang, situasi sama diramalkan bagi kawasan Kuantan sahaja,” katanya.
Tambah MetMalaysia lagi, di Sarawak kawasan yang dijangka ribut petir dan hujan lebat pula adalah Kuching (Kuching), Serian, Samarahan, Sri Aman (Sri Aman), Betong, Sarikei (Pakan, Sarikei dan Meradong) dan Mukah (Tanjung Manis).
“Cuaca buruk juga dijangka melibatkan beberapa kawasan di Sabah iaitu Sandakan (Telupid, Kinabatangan, Beluran dan Sandakan) dan Kudat (Pitas),” ujarnya. – KOSMO! ONLINE


PN, BN dakwa cukup majoriti tubuh kerajaan
Oleh MUHAMMAD HARRITH NOOR HISHAM

20 November 2022, 6:21 pm
KUALA LUMPUR – Perikatan Nasional (PN) termasuk Barisan Nasional (BN) didakwa mempunyai majoriti untuk membentuk kerajaan tanpa kerjasama Pakatan Harapan (PH).
Perkara itu dimaklumkan Presiden Parti Progresif Sabah Progresif, Datuk Seri Yong Teck Lee, Datuk Seri Yong Teck Lee ketika ditemui selepas meninggalkan kediaman Pengerusi PN, Tan Sri Muhyiddin Yassin di sini hari ini.
“PN sudah habis bincang bentuk kerajaan. Kedudukan masa kini, kita yakin akan selesai secepat mungkin.
“PN bawah kepimpinan Muhyiddin sudah ada majoriti termasuk BN,” katanya.
Dalam pada itu, beberapa pemimpin tertinggi PN juga dilihat memasuki kediaman Presiden Bersatu itu sejak pagi tadi.
Antara yang hadir, Presiden Pas Tan Sri Abdul Hadi Awang, Timbalannya Datuk Seri Tuan Ibrahim Tuan Man, Menteri Besar Kedah Datuk Seri Muhammad Sanusi Md. Nor dan Ketua Pemuda PN, Ahmad Fadhli Shaari.

Terdahulu, Muhyiddin juga telah menerima kunjungan Premier Sarawak, Tan Sri Abang Johari Tun Openg.
Pertemuan pemimpin-pemimpin PN itu yang berlangsung di kediaman Muhyiddin hari ini merupakan sebahagian usaha untuk membentuk kerajaan.
Ia susulan keputusan Pilihan Raya Umum Ke-15 (PRU15) yang menyaksikan tiada mana-mana parti politik memperoleh majoriti 50 peratus daripada 219 kerusi parlimen. – KOSMO! ONLINE


GPS setuju gabung BN, PN, GRS bentuk kerajaan
Oleh MOHD RASDAN AHMAD

20 November 2022, 6:31 pm
PETALING JAYA – Gabungan Parti Sarawak (GRS) bersetuju membentuk gabungan Perikatan Nasional (PN), Barisan Nasional (BN), GPS dan Gabungan Rakyat Sabah (GRS) bagi membentuk kerajaan persekutuan yang stabil dan kukuh demi rakyat.
Pengerusinya, Tan Sri Abang Johari Tun Openg berkata, GPS telah mengambil keputusan dan tindakan tersebut demi untuk mengukuh dan menstabilkan Negara dan kesejahteraan rakyat.
“Kita semua sedia maklum bahawa tiada sesebuah parti mempunyai majoriti mudah bagi membentuk kerajaan setelah selesai PRU15 semalam.
“Dunia dan negara kita bakal berhadapan dengan cabaran krisis ekonomi sekarang dan keadaannya dijangka akan menjadi lebih genting pada tahun hadapan.
“Demi untuk memastikan kesejahteraan rakyat terjamin dan ekonomi negara kita terpelihara maka sebuah kerajaan yang stabil dan kuat harus lah dibentuk dengan kadar yang segera,” katanya melalui satu kenyataan sebentar tadi.
Jesteru katanya, GPS bersetuju membentuk gabungan (coalition) PN, BN, GPS dan GRS bagi membentuk kerajaan persekutuan yang stabil dan kukuh demi rakyat berasaskan tiga ketetapan.

“Menegakkan keluhuran perlembagaan Malaysia, Perlembagaan Sarawak dan kedaulatan undang-undang yang diperuntukkan dalam Perjanjian Malaysia 1963 dan Laporan Jawatankuasa Antara Kerajaan (IGC).
“Menegakkan hak kebebasan beragama dan amalan kepelbagaian adat resam dan budaya di Sarawak seperti termaktub dalam Perlembagaan Malaysia, Perjanjian Malaysia 1963 dan Laporan IGC Autonomi dari segi perancangan pembangunan pendidikan dan kesihatan serta perkara-perkara lain yang mempunyai kepentingan Sarawak.
“Fokus dan tanggungjawab utama kita sekarang haruslah kepada kestabilan negara dan kesejahteraan rakyat,” jelasnya. – KOSMO! ONLINE


Perdana Menteri ke-10 dinamakan melalui surat akuan berkanun
Oleh SITI A'ISYAH SUKAIMI

20 November 2022, 7:26 pm
PETALING JAYA – Ahli Dewan Rakyat yang diberi kepercayaan menjadi Perdana Menteri ke-10 perlu dinamakan melalui surat akuan berkanun daripada setiap Ahli Dewan Rakyat yang mengganggotai gabungan parti-parti politik.
Yang Di-Pertua Dewan Rakyat, Tan Sri Azhar Azizan Harun berkata, perkara itu telah dimaklumkan beliau menerusi surat kepada ketua-ketua parti dan setiausaha-setiausaha agung parti-parti politik yang memenangi jumlah kerusi substansial pada Pilihan Raya Umum ke-15 (PRU15).
“Pihak tersebut perlu mengemukakan nama parti-parti dan ahli-ahli Parlimen bebas (sekiranya ada) yang bersetuju untuk menganggotai gabungan mempunyai sekurang-kurangnya 112 kerusi bagi menubuhkan kerajaan persekutuan melalui surat akuan berkanun oleh ketua parti.
“Mereka juga diminta menamakan seorang daripada Ahli Dewan Rakyat dalam gabungan mereka yang diberi kepercayaan untuk menjadi Perdana Menteri ke-10 melalui surat akuan berkanun daripada setiap Ahli Dewan Rakyat yang menganggotai gabungan itu yang dinyatakan dengan terang dan jelas,” katanya dalam kenyataan hari ini.
Beliau berkata, dokumen-dokumen tersebut perlu diserahkan ke Istana Negara selewat-lewatnya esok sebelum pukul 2 petang.
Terdahulu, Kosmo! melaporkan gabungan parti-parti politik perlu mengemukakan nama seorang Ahli Dewan Rakyat yang mendapat kepercayaan majoriti untuk menjadi Perdana Menteri selepas PRU15 kepada Istana Negara sebelum pukul 2 petang esok.

Datuk Pengelola Bijaya Diraja, Datuk Seri Ahmad Fadil Shamsuddin dipetik berkata, susulan itu, Istana Negara meminta bantuan Yang Di-Pertua Dewan Rakyat memohon ketua parti politik dan ketua gabungan parti politik mempunyai jumlah kerusi mencukupi untuk membuat pemakluman. – KOSMO! ONLINE